ئه‌مه‌ریكییه‌كان رێوشوێنی ئه‌منی توند له عێراق ده‌گرنه‌به‌ر\nهێزه‌كانی ئه‌مه‌ریكا رێوشوێنی ئه‌منی توند و بێ پێشینه له عێراق ده‌گرنه‌به‌ر\nعێراق ئه‌مه‌ریكییه‌كان دۆخی ئه‌منی\nئه‌مرۆ پێنجشه‌ممه 16/5/2019 به‌رپرسێكی وه‌زاره‌تی به‌رگریی عێراق رایگه‌یاند: "ئه‌مه‌ریكا له چوار پارێزگای عێراق رێوشوینی ئه‌منی توندی له سه‌ربازگه و بنكه سه‌ربازییه‌كانی گرتووه‌ته‌به‌ر، رێوشوێنه ئه‌منییه‌كه به‌جۆرێكه پێشتر هاوشێوه‌ی نه‌بینراوه".\nئه‌و به‌رپرسه عێراقییه كه نه‌یویستووه ناوه‌كه‌ی ئاشكرا بكرێت ده‌ڵێت: "ئه‌مه‌ریكییه‌كان له سه‌ربازگه و بنكه سه‌ربازییه‌كانیاندا رێوشوێنه ئه‌منییه‌كانیان زۆر توندكردووه و پێشتر نه‌بینراوه، له بنكه‌ی سه‌ربازی عه‌ین ئه‌سه‌د و سه‌ربازگه‌ی التقدم له ئه‌نبار، فڕۆكه‌خانه، تاجی، به‌غدا، به‌له‌د له سه‌ڵاحه‌ددین و چه‌ند شوێنێكی دیكه‌ی مووسڵیش ئه‌و رێوشوێنه ئه‌منییه تونده ده‌بینرێت".\nهه‌روه‌ها ئاماژه‌ی به‌وه‌كردووه كه "رێوشوێنه‌كه هێنده تونده، جگه له سوپای فه‌رمی عێراق رێگه ناده‌ن هیچ هێزێك له ده‌وروبه‌ریان جووڵه بكات و بسوڕێته‌وه، ته‌نانه‌ت ناردنه ئاسمانی فڕۆكه‌ی چاودێریی و هه‌ر جووڵه و گه‌ڕانێك راگیراوه".\nئه‌و به‌رپرسه‌ی وه‌زاره‌تی به‌رگریی عێراق ده‌ڵێت: "باڵیۆزخانه‌ی ئه‌مه‌ریكا له به‌غدا پێشوازیكردنی له هاووڵاتیانی عێراقیش راگرتووه گه‌ر بیانه‌وێت ڤیزا وه‌ربگرن، هێزه‌كانی عێراقیش لای خۆیانه‌وه ده‌وروبه‌ری هێزه‌كانی ئه‌مه‌ریكا به توندی ده‌پارێزن و له دوو پێگه‌دا بۆ پاراستنی فه‌رمانبه‌ره سڤیله‌كانی باڵیۆزخانه‌كه و ئه‌وانه‌ی بۆ هاوكاریی دانیشتوانی ناوچه تازه رزگاركراوه‌كان هاتوون، سوپای عێراق به‌چڕی چاودێریی ده‌كات".\nرۆژی چوارشه‌ممه 15/5/2019 ویلایه‌ته یه‌كگرتووه‌كانی ئه‌مه‌ریكا داوای له كارمه‌نده لاوه‌كییه‌كان كرد كه له باڵیۆزخانه‌ی ئه‌مه‌ریكا له به‌غدا و كونسوڵخانه‌كه‌یان له هه‌ولێر كارده‌كه‌ن، به خێرایی عێراق جێبهێڵن.\n03 ئێران چۆنێتی بۆردوومانكردنی دامه‌زراوه نه‌وتییه‌كانی سعوودیه ئاشكرا ده‌كات


What makes you special? | Mariana Atencio | TEDxUniversityofNevada - KU - Stindx.com\nNumber of words: 2145\nNumber of symbols: 11350\nTranslator: Ayan Organization Reviewer: Daban Q Jaff زۆر سوپاستان دەكەم. من ڕۆژنامەنووسم. كاری من قسەکردنە لەگەڵ خەڵک، له سەرتاسەری جيهان. ئەمڕۆ، دەمەوێت بۆتان باس بکەم بۆچی ئەم ژیانەم هەڵبژارد و چی لێوە فێربووم. چیرۆکەکەم لە کراکاس، لە ڤەنزوێلا دەست پێ دەکات، لە ئەمریکای باشوری، ؛ئەو شوێنەی تێدا گەورەبووم شوێنێک بۆ من، و هەمیشەش بەم شێوەیە دەبێت، پر لە سەیر و سەمەرەیی. لە تەمەنێکی زۆر بچووکدا، خێزانەکەم ویستوویانە جیهان فراوانتر ببینم. بیرم دێت جارێکیان کاتێک حەوت ساڵان بووم، باوکم هاتە لام و گووتی، "ماریانا، من تۆ لەگەڵ خوشکە بچووکەکەت" - کە تەمەنی شەش ساڵان بوو ئەوکات - "دەنێرمە شوێنێک کە کەس بە ئیسپانی قسە ناکات. دەمەوێت ئاشنایی کلتوورە جیاوازەکان ببن". بەردەوام بوو و باسی سودی بەسەربردنی هاوینەکەی کرد لە کەمپی هاوینەی سال لە ئەمریکا، جەختی دەکردە لەسەر خاڵێکی بچووک\nکە زۆر سەرنجم نەدابوو لەو کاتەدا: "تۆ هەرگيز نازانی داهاتوو چی بۆت حەشارداوە ". ئەوکات، لە مێشکە تەمەن حەوت ساڵیەکەمدا، وامدەزانی، دەچین بۆ کەمپی هاوینە لە مەیامی. (پێکەنین) لەوانەیە زۆر باشتر بووبێت، ئێمە تۆزێک دوورتر چووین بۆ باکور، ئۆرلاندۆ، ئەو شوێنەی میکی ماوس تێیدا دەژیا. (پێکەنین) من زۆر شادمان بووم. باوکم، هەرچەندە، بەرنامەکەی کەمێک جیاوازتری هەبوو. لە کڕاکاسەوە، ئێمەی نارد بۆ بڕەینێرد، مینۆسۆتا. (پێکەنین) میکی ماوس لەوێ نەبوو، (پێکەنین) بەبێ مۆبایل، بێ سناپچات، یان ئینستاگرام، نەمدەتوانی هیچ زانیارییەک بزانم. گەیشتینە ئەوێ. یەکێک لەو شتانەی کە تێبینیم کرد منداڵەکانی تر ڕەنگی قژیان زەرد بوو، زۆربەشیان چاویان شین بوو. لە هەمان کاتدا، ئێمە بەم شێوەیە دەردەكەوتين. یەکەم شەو، بەڕێوبەری چادرگەکە هەمووانی لە دەوری ئاگرەکە کۆکردەوە و گووتی، "منداڵینە ، ؛ئەمساڵ کامپەکەمان نێودەوڵتیە ئەتینسیۆکان لە ڤەنزوێلاوە هاتوون."\n(پێکەنین) منداڵەکان وا سەیریان دەکردین وەک ئەوەی لە هەسارەیەکی تربین. پرسیاری لەم شێوەیەیان دەکرد: "دەزانی هەمبەرگر چییە؟" یاخود، "بە کەر یان بە بەلەم دەچنە قوتابخانە؟" (پێکەنین) دەمویست بە ئینگلیزیە شڕەکەم وەڵام بدەمەوە، ئەوانیش تەنها پێدەکەنین. ؛دەزانم هەوڵیان نەدەدا خراپ بن تەنها دەیانویست بزانن کە ئێمە کێین و دەیانویست بزانن کە ژیانی ئێمە لە ژیانی ئەوان دەچێت یان نا. ئێمەش دەتوانین وەک ئەوان بین، یان وەکو ئەو کارەکتەرانەی ناو کتێبەکان کە پڕن لەسەرکێشی، وەک عەلادین یان کتێبی دارستان. بە دڵنیایەوە وەکو ئەوان نەبووین، بە زمانی ئەوان قسەمان نەدەکرد، جیاواز بووین. کاتێک تەمەنت حەوت ساڵانە، ئەمە ئازاربەخشە. بەڵام دەبوو گرنگی بە خوشکە بچووکەکەم بدەم، و هەموو ڕۆژێک لە کەمپی هاوینەدا دەگریا. بۆیە بڕیارم دا خۆم ئازا دەربخەم، و ڕازیبم بە هەموو شێوازێکی ئەمریکی. دواتر دەستمان کرد بە ئەوەی پێمان دەگوت "تاقیکردنەوەی کەمپی هاوینە،" بۆ هەشت ساڵ لە چەندین شاری جیاواز کە زۆربەی ئەمریکییەکان نەیان بیست بوو. شتێکی زۆر لە یادم مابێت سەبارەت بەو ساتانە ئەوەیە کە لە کۆتاییدا کەسێکم بە دڵ بوو.\nپەیداکردنی هاوڕێیەک خەڵاتێکی تایبەت بوو. هەموو کەسێک حەزدەکات بەنرخ و قبووڵ کراوبێت، و پێمان وایە ئەمە هەردەبێت وابێت، بەڵام وانییە. کاتێک جیاوازیت، پێویستە خۆت بگونجێنیت. هەروەها پێویستە بەڕاستی یارمەتیدەر، زیرەک و قسەخۆش بیت، هەرشتێک کە وات لێدەکات باش بیت بۆ ئەو خەڵکەی کە دەتەوێت لەگەڵیان بژیت. دواتر، کە لە قوتابخانەی ئامادەيی بووم، باوکم پلانی هاوینەی فراوان کرد، و لە کەراکاسەوە ناردمی بۆ ویڵینگفۆرد، کەنێکتیکەت، بۆ کۆتا ساڵی ئامادەییم. ئەمجارە، ئەو خەونەم لە بیرە کە لە ناو فرۆکەکە بینیم دەربارەی "ئەزموونی قوتابخانەی ئامادەیی ئەمریکی " - لەگەڵ دۆڵابێک. بێ کەموکوڕی دەبوو، هەروەک دڵخوازترین بەرنامەی تەلەفزیۆنیم: "Saved by the Bell." (پێکەنین) کە گەیشتم، و پێم دەڵێن کە هاوژوورەکەم بە پەرۆشەوە چاوەڕێم دەکات. دەرگاکەم کردەوە، لەوێ بوو، و لەسەر جێگاکەی دانیشتبوو، بە سەرپۆشێکەوە. ناوی فاتیمە بوو، موسڵمان بوو خەڵکی بەحرەین بوو، ئەو ئەوە نەبوو کە پێشبینیم دەکرد. ڕەنگە هەستی بە بێهیوابوونم کردبێت کاتێک سەیریم کرد\nچونکە زۆر هەوڵم نەدا تا بیشارمەوە. دەبینی، وەکو هەرزەکارێک، دەمویست زیاتر خۆم بگونجێنم، دەمویست بەناوبانگ بم، کەپڵێکم هەبێت بۆ ئاهەنگێک، هەستم کرد کە ئەمە بۆ فاتیمە قورس بێت بەهۆی شەرمنی و جلەکانیەوە. درکم بەوە نەکرد کە هەمان هەستەم بۆ درووست کردووە کە منداڵانی کەمپی هاوینەکە بە منیان بەخشی. ئەمە ئەم هەستە بوو کە پرسیاریان لێم کرد کە "ئایا دەزانی هەمبەرگر چییە؟" لە ناو خۆپەرستی خۆمەوە نقوم ببووم نەم توانی خۆم لە شوێنی دابنێم. دەبێت ڕاستگۆ بم لەگەڵتان، ئێمە تەنها بۆ چەند مانگێک پێکەوە ماینەوە، چونکە دواتر ئەو نێردرا بۆ ئەوەی لە لای ڕاوێژکارێک بژیت لە جیاتی خوێندکارەکانیتر. بیرم کەوتەوە گووتم، "ئەو باش دەبێت. ئەو تەنها جیاوازە". ئەها، کاتێک ئێمە بە یەکێک دەڵێین جیاواز، بە جۆرێک لە مرۆڤایەتیان کەم دەکەینەوە. ئەوان بوون بە "ئەوانی تر". ئەوان شایەنی کاتی ئێمە نین، ئەوان کێشەی ئێمە نین، لە ڕاستیدا، ئەوان، "ئەوانی ترن"، لەوانەشە ببنە هۆکاری کێشە بۆمان. کەواتە چۆن خاڵی کوێریمان بناسینەوە؟\nئەمە بەمە دەست پێدەکات کە چی وات لێ دەکات جیاواز بیت، بە ڕازیبوون بەم ڕەفتارانە. تەنها ئەو کات دەتوانی قەدری ئەو شتانە بزانیت کە ئەوانیتر تایبەت دەکات. ئەو کاتەم بیر دێت کە تێگەیشتم. چەند مانگێک دواتر بوو. خۆشەویستێکم دۆزیەوە بۆ ئاهەنگەکە، کۆمەڵێک هاورێشم درووست کرد، و فاتیمەشم لە بیر کرد، تا هەموو بەشداریان کرد لە نمایشی بەهرەکان کە بۆ کاری خێرخوازی بوو. پێویست بوو بەهرەیەک پێشکەش بکەیت بۆ ئەوەی بەشداربیت. وا دیاربوو کە هەموو کەسێک شتێکی. هەبوو پێشکەشی بکات. هەندێک منداڵ کەمانچەییان دەژەنی، ئەوانی تریش شانۆیان پێشەکەش دەکرد، بیرم دێت، " ئێمە بەو شێوەیە ڕاهێنان لەسەر بەهرەکان ناکەین لە ماڵەوە." بەڵام سووربوم لەسەر ئەوەی شتێکی بەنرخ بدۆزمەوە. ڕۆژی پڕۆگرامی بەهرەکان هات، چووم بۆ سەر شانۆکە لەگەڵ سندوقە بچوکەکەم، و لە لایەکم دانا و دەستم بە دوگمەی دەستپێکردن"دا گرت"، گۆرانی خۆشەویستترین هونەرمەند لە لای من شەکیرای هاتە سەر. و منیش لەگەڵ گۆرانیەکە دەمگوتەوە.\nو گووتم، "ناوم ماریانایە، و بەتەمام سەما پێشکەش بکەم". وا دیاربو کە هەموو قوتابخانە دەستیان بەرز کردبووەوە. سەمایەکەم بەشێوەیەک دەرکەوت وەک دەیەمین ژەنینی کەمانچە. بە گەڕانەوە بۆ ژوورەکەم، هەستم بە جیاوازی نەکرد، هەستم بە تایبەتی دەکرد لەم کاتەدا فاتیمەم هاتەوە یاد، کەسێک نەم توانی بە تایبەت بیبینم، کاتێک کە بۆ یەکەم جار بینیم. خەڵکی ڕۆژهەڵاتی ناوەڕاست بوو، ڕێک وەکو خێزانی شەکیرا کە خەڵکی ڕۆژهەڵاتی ناوەڕاست بوو. دەیتوانی شتێک یان دوانم فێر بکات لە بارەی سەمای سکەوە، ئەگەر بە ڕوویدا کراوەبام. ئێستا، دەمەوێت ئێوە ئەو پەڕەیە سەیر بکەن کە لەسەرەتای ئەم دانیشتە پێتان دراوە، بۆ ئەوەی شتێک بنووسن کە تایبەتتان دەکات و دەمەوێت سەیری بکەن. ئەگەر لە مالەوە بینەرن، پارچە کاغەزێک بهێنە، چ شتێک تایبەتتان دەکەن، لە سەری بنووسن، لەوانەیە هۆشیار ببیتەوە کە سەیری دەکەیت، یان لەوانەیە کەمێک شەرمەزار بیت، یان تەنانەت شانازی بێت. بەڵام پێویستە پێی ڕازی بیت. بیرت بێت، ئەوە یەکەم هەنگاوە بۆ زانینی ئەوەی چی وا لەوانی تر دەکات تایبەت بن.\nکاتێک گەڕامەوە بۆ ڤەنزووێلا، تێگەیشتم کە ئەو ئەزمونانە چۆن منیان گۆڕی. توانای قسەکردنم بە چەندەها زمان، ناسین و زانینی خەڵک و شوێنی جیاواز، هەستێکی ناسکی بێهاوتای پێ بەخشیم. لە کۆتایدا توانیم تێبگەم لە گرنگی خۆ خستنە شوێنی ئەوانیتر. ئەمەش هۆکارێکی گەورەیە کە وای لێکردم بڕیار بدەم ببم بە ڕۆژنامەنووس. و ئەو ڕاستیەی کە خەڵکی شوێنێکم کە پێی دەگوترێت حەوشەی دواوە، "،بیانی نایاسایی،" "جیهانی سێیەم،" "ئەوانیتر،" ویستم شتێک بکەم بۆ ئەوەی ئەمانە بگۆرم. شتێکی ڕاست بوو لەم کاتەدا، هەرچەندە حکومەتی ڤەنزوێڵا گەورەترین وێستگەی تی ڤی وەستاند لە ناوچەکەمان. چاودێری کردن خەڵک پەرەی سەند، و باوکم جارێکیتر هاتە لام و پێی گووتم "چۆن لێرە دەبیت بە ڕۆژنامەنووس؟ پێویستە برۆیت." لەم کاتەدا بۆم دەرکەوت. بۆ ئەمە منی ئامادە کردووە. داهاتووش ئەمەی بۆهەڵگرتووم. بۆیە لە ٢٠٠٨، جانتام پێچایەوە، و هاتم بۆ ئەمریکا،\nبێ بلیتی گەڕانەوە ئەمجارە. بە ئازارەوە لە تەمەنی ۲٤ ساڵیدا، دەبووم بە جۆرێک لە کۆچبەر، جارێکی تر ئێستاش بۆ هەمیشە. توانیم لە ڕۆژنامەوانی بخوێنم. بیرمە کە یەکەم ئەرکم باسکردنی مێژووی هەلبژاردنی سەرۆک ئۆباما بوو. هەستم دەکرد زۆر بە بەخت بووم، پڕ هیوا بووم. بە جۆرێک گووتم ،"بەلێ ئەوە خۆیەتی، من لە ئەمریکای دوای ڕەگەزپەرستیم کە بیرۆکەی ئێمە و ئەوان کۆتایی پێهاتووە، و لە وانەیە لە ژیانمدا لەناو چووبێت." هەڵە بووم، وایە؟ بۆچی ئۆباما لە ولاتەکەی ئێمە ڕەگەزپەرستی کەمنەکردەوە؟ بۆچی خەڵک هێشتا هەست بە ترس وهەڕەشە دەکەن لە لایەن کۆچبەران یان کۆمەڵە بچووکەکانەوە کە تەنها دەیانەوێت شوێنێک بدۆزنەوە لەم ئەمریکایەدا کە پێویستە بۆ هەمووان بێت؟ وەڵامێکم نەبوو لەو کاتەدا. بەڵام لە مانگی تشرینی دووەم، ساڵی ۲۰۱٦، کاتێک دۆناڵد تڕامپ بوو بە سەرۆک، دەرکەوت\nکە بەشێکی گەورەی دەنگدەرەکان ئەوانیان وەکو "ئەوانی تر" دەبینی. هەندێک وەک پێیان وابوو کە کۆچبەرەکان هاتوون بۆ ئەوەی ئیشی ئەوان بدزن، یا تیرۆریستە شاراوەکانن کە بە زمانی جیاواز قسە دەکەن. هەروەها، کەمینەکان بەزۆری دووچاری ڕق و پشت گوێخستن، و بیر-تەسکەکانیش لە لایەکی ترەوە دەبنەوە. وەک بڵێی لەم بڵقانەدا گیرمان خواردووە و کەسمان نامانەوێت بتەقێت. تاکە ڕێگە بۆ ئەوەی بیتەقێنیت، و تاکە ڕێگە بۆ هاتنە دەرەوە لێی ئەوەیە کە تێبگەین جیاواز بوون واتا جیاواز بیرکردنەوە. پێشاندانی ڕێزگرتن ئازایەتی دەوێت. لە وشەکانی ڤۆڵتێرەوە: لە وانەیە لەگەڵت هاوڕا نەبم بەڵام من تا مردن بۆ مافی گووتنی ئەو شتەی دەتەوێت بیڵێت دەجەنگم. کوێربوون لە ئاست هەر شتێکی باشی کەمینەکان وا دەکات گفتوگۆ ئەستەم بێت. ئێمە بەبێ گفتوگۆ، هەڵەی پێشووتر دووبارە دەکەینەوە، چونکە ئێمە شتێکی نوێ فێر نابین. من هەواڵەکانی هەڵبژاردنی ٢٠١٦م بۆ ئێن بی سی گواستەوە. ئەمە یەکەم ئەرکی قورسم بوو لەم ڕێڕەوە گشتییەدا، کە بۆ کەناڵێکی ئیسپانی بوو.\nو منیش ویستم شتێکی جیاواز بکەم. سەیری ئەنجامەکانی هەڵبژاردنەکەم کرد لەگەڵ خێزانە بێ ناسنامەکان. و هەندێ ڕاگۆڕینەوە دەربارەی ئەو ساتانە لەگەڵ ئاوارەکان بەڵام لە ڕاستیدا جەنگابوون بۆ ئەوەی ئەم شەو نەدۆڕێن. کاتێک بە دەرکەوت کە دۆناڵد ترەمپ سەرکەوت، ئەم کچە هەشت ساڵانە کە ناوی ئەنجلینا بوو بە چاوی فرمێسکاوییەوە هاتە لام. هەنسکی دەدا، و لێی پرسیم ئەی ئەگەر دایکی بنێردرێتەوە بۆ وڵاتەکەی. باوەشم پێیدا کرد و گووتم، "هێچ نابێت،" بەڵام لە ڕاستیدا خۆشم نەمدەزانی. ئەمە ئەم وێنەیە بوو کە ئەم شەوە گرتمان و بۆ هەمیشە لە دڵمدا مایەوە ئەمە کچە بچوکەکەیە کە لەهەمان تەمەنی ئەودا بووم کاتێک چوومە کەمپەکە لە بڕەینێرد بۆخۆی دەزانی کە ئەو "ئەوانی ترە." پڕ لە ترس، دەگەڕێتەوە ماڵەوە هەموو ڕۆژێک، کە دایکی لێ بستینن. کەواتە چۆن خۆمان بخەینە شوێنی ئەنجیلینا؟ چۆن تێبگەیەنین کە ئەو تایبەتە، نەک ئاوا بە سادەیی کە هەر شایەنی ئەوەیە لەگەڵ خێزانەکەی بێت؟ بە پەخش کردنی چیرۆکەکانیان هەوڵم دەدا وایان لێبکەم وەکو مرۆڤ بیان بینین،\nنەک تەنها "نایاسای بن." بەڵێ، یاسایان شکاند، و پێویستە سزا بدرێن لە سەری، بەڵام هەمووشتێکیان داوەتە ئەم وڵاتە، وەکو چۆن کۆچکەرانی پێش خۆیان کردویانە. پێشتر پێم گووتن چیرۆکی گەشەی کەسیم بە کام ڕێرەودا ڕۆیشتووە. لە کۆتاییدا، دەمەوێت سەختترین بەربەستی ڕێگەکەمتان بۆ باس بکەم، یەکیان کە تیاییدا پەشۆکاو بوون. ڕۆژەکە، ١٠ی گوڵانی، ٢٠١٤ بەرەو شوێنی کارەکەم دەڕۆشتم خێزانەکەم پەیوەندیان پێوە کردم. گوتیان "لە فڕۆکە دایت؟". یەکسەر زانیم شتێک ڕووی داوە. وتم "چی ڕووی داوە"؟ "؛خوشکەکەت تووشی ڕووداوی هاتووچۆ بووە." وەکو وابێت دڵم ڕاوەستابێت. دەستەکانم توند بە سووکانی سەیارەکە گرت، بیرم دێت گوێم لە وشەکان بوو: "لە وانەیە جارێ تر لەسەر پێیەکانی نەڕوات" دەڵێن ژیانت لە چرکەیەک دەگۆرێت. لەم ساتەدا هی من گۆڕدرا. خوشکەکەم لە بوون بە بەشێکی تر لە سەرکەوتنەکانم، تەنها ساڵێک لە من بچووکتر بوو، بۆ نەتوانینی ئەو کە قاچەکانی بجوڵێنێت،\nخۆی نەتوانێت هەستێت یان جلوبەرگی بگۆڕێت. ئەمە وەکو کەمپی هاوینەکە نەبوو، کە بە جادووێک باشتری بکەم. زۆر ترسناکتر بوو. لە ماوەی دوو ساڵدا خوشکەکەم، پانزە نەشتەرگەری بۆ کرا، زۆری کاتەکانی لەسەرعارەبانەی نەخۆش بەسەر برد. بەڵام ئەمە خراپترین نەبوو. خراپترینان زۆر بە ئازار بوو، تەنانەت ئێستاش، باسکردنی قورسە. ئەوەیە کە خەڵک چۆن سەیریان دەکرد، و چۆن سەیری ئێمەیان دەکرد، ئەمە گۆڕا. خەڵک نەیان دەتوانی پارێزەرێکی بە توانا ببینن یان کچێکی کۆمەڵایەتی کە خاوەن دڵێکی باش و نەرم ونیان ببینن. هەر شوێنێک بۆی دەچووین، تێدەگەیشتم کە خەڵک کچێکی داماو دەبینین لە سەر عارەبانەی نەخۆش. جگە لەوە چیتریان نە دەبینی. دوای شەڕکردنێکی ئازایانە، بە سوپاسگوزاریەوە دەڵێم کە ئەمڕۆ خوشکەکەم دەتوانێت بڕوات، و چاکبووەوە لە سەرووی پێشبینی هەموویانەوە. (چەپڵە لێدان) سوپاس. بەڵام لەو کاتە ئازاربەخشەدا، فێری ئەوە بووم کە جیاوازی هەن کە بێزارکەرن،\nقورسە شتێکی باشی تێدا بدۆزیتەوە. خوشکەکەم بەبێ ئەم شتانە زۆر باشتر بوو. بەڵام ئەوەی خوشکەکەم فێری کردم: ئەم جیاوازیانە ناتوانن پێناسەت بکەن. توانستی دووبارە پێشبینی کردنەوەی خۆت لە سەروی ئەوەی خەڵکی دەیبینێت، قورسترین ئەرکە بۆ هەمووان، بەڵام لە هەمان کاتدا جوانترینییانە. دەبینی ئێمە هاتووینەتە ئەم جیهانە لە لاشەیەکدا. هەندێک خەڵک کێشەی جەستەیی یان دەروونیان هەیە. ئەو کۆمەڵانەی کە کاریگەری ژینگەییان لە سەرە، کۆچبەرەکان، کوڕەکان و کچەکان ئەو کوڕانەی وەک کچ خۆیان دەپۆشن، کچانی پەچە لە سەر، ئەو ئافرەتانەی دەستدرێژیان کراوەتە سەر، وەرزشکارەی چۆکیان دەنوشتێننەوە وەک هێمایەک بۆ ناڕەزای، ڕەش، سپی، ئاسیای، ئەمریکی ڕەسەن، خوشکەکەم، تۆ، یان من. هەموو ئەوەمان دەوێت کە ئەوانی تردەیانەوێت: خەونی پێوە ببین و بەدەستی بهێنن. بەڵام کۆمەڵگە پێمان دەڵێت، و ئێمە بە خۆمان دەڵێین، ئێمە لەم قاڵبەدا ناگونجێین. ئەگەر سەیری چیرۆکەکەی من بکەن، کە خەڵکی شوێنێکی جیاوازم، و سەمایی سکی ئامادەییم\nبۆ گێڕانەوەی چیرۆک ئاسایی کە لە تەلەڤیزیۆن نایبینیت، ئەوەی وای لێکردم جیاوازبم هەر ئەوە بوو کە وایکرد دیار و سەرکەوتوو بم من هەموو جیهان گەڕاوم، و قسەم لەگەڵ خەڵکی کردووە لە هەموو ڕووێکی ژیانەوە. دەزانن چی فێربووم؟ تاکە شتێک کە هەموومان تێیدا هاوبەشین مرۆڤ بوونمانە. کەوایە دەرکەوە تا بەرگری نەژادی خۆمان بکەین، نەژادی مرۆڤ. با سەری بخەین. بەر لە هەموو شتێک با مرۆڤدۆست بین. لە کۆتایيدا، دەمەوێت ئەو پارچە کاغەزە ببەن کە تێیدا نووسیوتانە چی وات لێدەکات جیاواز بیت، و دەمەوێت ئەمڕۆ و هەموو ڕۆژێک ئاهەنگی بۆ بگێڕن، هاوار بکەن لەسەر بانەکانتانەوە. هەروەها هانتان دەدەم کە ببینن و پرسیار بکەن، "چی لەسەر پارچە کاغەزەکەی ئەوانیترە؟" "چی وایان لێ دەکات جیاواز بن؟" با ئاهەنگی ئەو ناتەواویانە بگێڕین کە وامان لێدەکات تایبەت بین. هیوادارم ئەوەتان فێر بکات هیچ کەسێک مافی بەسەر وشەی "ئاسایی"ییەوە نییە. ئێمە هەموومان جیاوازین. ئێمە هەموومان نامۆین، و بێ وێنەیین،\nو ئەمەش وامان لێدەکات مرۆڤێکی سەرسوڕهێنەر بین. زۆر سوپاستان دەکەم. (چەپڵە)


ئایین‌و نه‌ته‌وه دوو بابه‌تی سه‌ره‌كی‌و جیاواز كه هه‌موو كات به‌رانبه‌ر یه‌كتری‌و دژی یه‌كتری ڕاوه‌ستاون‌و جاری وا هه‌یه دژی یه‌كتر‌و بگره وه‌كوو كۆسپ‌و له‌مته‌رێك بوونه‌ته هۆی به لاڕێدا بردنی خه‌بات‌و بزووتنه‌وه‌یه‌كی ڕه‌وا كه سه‌ركه‌وتن‌و داهاتی چاكی لێ به‌دی ده‌كرا.\nله سه‌ره‌تای دامه‌زرانی شارستانییه‌ت‌و به‌رفراوانی نه‌ته‌وه‌كان ئایین وه‌كوو كوسپ‌و ڕێگرێك بووه‌ته هۆی په‌ره‌نه‌ستاندن‌و لاوازی نه‌ته‌وه‌كان‌و له‌م نێوانه‌دا كورد وه‌كوو كۆنترین نه‌ته‌وه‌ی مێژوو‌و خاوه‌ن شارستانییه‌تێكی جوان‌و ڕێك‌و پێك‌و ناوچه‌و میزوپۆتامیایه‌كی به‌رچاو زیاتر له نه‌ته‌وه‌كانی دیكه بووه‌ته قۆربانی نه‌ته‌وه‌و بیر‌و بڕوا دواكه‌وتووه‌كانی نه‌ته‌وه‌كه‌ی‌و دواكه‌وتوویی‌و دووبه‌ره‌كی‌و بگره ده‌یان شه‌ڕی براكوژی له نێوان خۆیان دا.\nسه‌لاحه‌دینی ئه‌ییووبی وه‌كوو سه‌رۆك عێلێكی خاوه‌ن ده‌سه‌ڵات‌و ده‌ست رۆیشتوو زنجیره میرایه‌تی ئه‌ییووبیانی له وڵاتی میسر پێك هێنا به‌ڵام ته‌نانه‌ت جارێك دوای مافی كوردی نه‌كرد‌و دیفاعی له مافی ڕه‌وای نه‌ته‌وه‌كه‌ی نه‌كرد‌و ته‌نانه‌ت له گه‌ڵ ئه‌فسه‌ره پایه‌به‌رزه‌كانی سۆپاكه‌ی كه زۆربه‌یان كورد بوون به زمانی عه‌ره‌بی ئاخافتنی كردووه‌و قه‌ت شانازی به كورد بوونی نه‌كردووه‌و هه‌موو جارێك باسی له‌وه كردووه كه ئه‌و مۆسۆڵمانێكی كورده كه واته خزمه‌تی ته‌نیا به ئایین‌و مه‌زهه‌ب كردووه‌و هیچ دڵسۆزییه‌كی بۆ نه‌ته‌وه‌كه‌ی خۆی نه‌بووه.\nزۆرن ئه‌و كه‌سانه‌ی له درێژایی مێژوو له گه‌ڵ ئه‌وه‌ی بیر‌و بڕوای ئایینی‌و تێكه‌ڵ به ئیسلام‌و مه‌زهه‌بیان بووه به‌ڵام ئاستی نه‌ته‌وه‌په‌ره‌ستیان هه‌موو كات له سه‌ر ئایینه‌كه‌یان بووه بۆ وێنه نه‌مر قازی مۆحه‌ممه‌د وه‌كوو هه‌مووان ئاگادارن‌و خزمه‌تی به‌ڕێزیان له ئاست نه‌ته‌وه‌كه‌یان بۆ ساڵانێكی زۆر پایه‌داره‌و ئه‌مێنێته‌وه له گه‌ڵ ئه‌وه‌ی له بنه‌ماڵه‌یه‌كی ئایینی له دایك بووه‌و په‌روه‌رده كراوه به‌ڵام مێژوو هه‌تا هه‌تایه شانازی به بوونی وه‌كوو كه‌سێكی نیشتمانپه‌روه‌ر ئه‌كات‌و ناوی به‌رزیان هه‌تا هه‌تایه وه‌كوو ئه‌ستێره‌یه‌كی پرشنگدار ئه‌دره‌وشیته‌وه. دوابه‌دوای سه‌ركه‌وتنی بزووتنه‌وه‌ی گه‌لانی بنده‌ستی ئێران‌و هاتنه سه‌ر كاری ڕژیمی كۆماری ئیسلامی ئیسلامی ئێران له ساڵی 1357 هه‌تاوی به یارمه‌تی‌و ئه‌مه‌گداری نه‌ته‌وه‌ی كورد وه‌ك ئاگادارین ڕێبه‌ری ئایینی ئه‌وان خۆمه‌ینی خوێن ڕێژ فه‌رمانی خه‌باتی دژی كوردان ڕاگه‌یاند‌و ئه‌وانی به نه‌ته‌وه‌یه‌كی دژی بزووتنه‌وه‌ی ناڕه‌واكه‌ی ناودێر كرد له هه‌مان كاتدا‌و دوابه‌دوای رێگه‌پێنه‌دانی رێبه‌رانی گه‌لی كورد بۆ ئه‌نجۆمه‌نی پاڕله‌مانی ئه‌و ولاته‌و فه‌رمانی كوشتن‌و ئازاردانیان شه‌ڕێكی قورسی 28 ڕۆژه له گه‌ڵ رژیمی جه‌نایتكاری خۆمه‌ینی له نێوان ئه‌وان‌و ئۆپۆزیسیونی پارته دژبه‌ره‌كانی ئه‌و رژیمه له شاری سنه سه‌ر به رۆژهه‌ڵاتی كوردستان هاته ئاراوه كه جه‌ماوه‌ری كوردستان‌و پێشمه‌رگه گیان له سه‌رده‌سته‌كانی نه‌ته‌وه‌ی كورد به‌ربه‌ره‌كانی‌و خۆڕاگرییه‌كی چاكیان له خۆیان نواند هه‌تا له ئاكام دا به پێشنیاری ده‌وڵه‌تی ناوه‌ندی بڕیاری وتووێژ درا له نێوان ئه‌نجۆمه‌نی بززوتنه‌وه‌ی ئێران‌و ڕێبه‌رانی گه‌لی كورد پێك هاتوو له نه‌مر شێخ عێزه‌دین حۆسه‌ینی‌و شه‌هید دوكتور قاسملوو‌و سه‌ڵاحی مۆهته‌دی‌و چه‌ن كه‌سی دیكه‌و ئه‌حمه‌دی مۆفتی زاده ڕێبه‌ری گرووپی ئایینی مه‌كته‌بی قورعان كه خۆیان وه‌كوو هێزێكی ئایینی شوڕشگێری‌و نوێنه‌ری مه‌زهه‌بی سوننه‌و كورد ده‌ناساند. له لایه‌كی دیكه‌ش ره‌فسه‌نجانی، به‌هه‌شتی وتاڵه‌قانی وه‌كوو نوێنه‌رانی شوورای بزووتنه‌وه‌ی كۆماری ئیسلامی رژیمی ئێران هاتنه ناوشاری سنه‌و ئاماده‌ی دانیشتن‌و كۆبوونه‌وه بوون له گه‌ڵ نوێنه‌رانی گه‌لی كورد بۆ چاره‌سه‌ری گرفته‌كان‌و دانی مافه ڕه‌واكانی نه‌ته‌وه‌ی كورد به‌و گه‌له چه‌وساوه‌و سته‌م لێكراوه. به وته‌ی شایه‌د حاڵێك رێزدار دوكتۆر حۆسه‌ین خه‌لیقی كه خۆی وه‌كوو به‌شداری كۆبوونه‌وه‌كه بووه‌و دواتری وه‌كوو بیره‌وه‌ریه‌ك باسی لێده‌كا‌و ده‌یگێڕێته‌وه ئه‌حمه‌دی مۆفتی زاده‌ی وه‌كوو كه‌سێكی خه‌یانه‌تكار پێش ئاماده‌بوونی نوێنه‌رانی گه‌لی كورد له گه‌ڵ به‌رپرسانی رژیمی ئێران كۆبوونه‌وه ئه‌كات‌و ئه‌بێته به‌ربه‌ستێك بۆ به ئاكام گه‌یشتنی كۆبوونه‌وه‌ی دووقۆڵی گه‌لی كورد‌و نوێنه‌رانی ئه‌نجۆمه‌نی رژیمی ئێران‌و دواتریش له چه‌ن شوێن‌و جێگای جوربه‌جۆر هه‌موو كات ده‌ست له سه‌ر گیرفانی ده‌كوتێ‌و ده‌ڵێت خۆدمۆختاری له گیرفانماندایه‌و هیچ به‌ربه‌ستێك نه‌ماوه به‌ڵام له ڕاستی دا داهاتی به‌رگری قاره‌مانانه‌ی 28 رۆژی گه‌لی كورد‌و جه‌ماوه‌ری نیشته‌جێی شاری سنه‌ی زۆر هه‌رزان به لایه‌نی داگیركه‌ر دۆڕاند‌و دواتریش وه‌كوو خۆی له به‌ڵگه‌و نووسراوه‌كانی دا له كتێبی ده‌رباره‌ی كوردستان باسی ده‌كات چه‌ندی جار وه‌بیری ده‌سه‌ڵاتدارانی هێناوه‌ته‌وه كه چه‌كی‌و چۆڵی پێشمه‌رگه‌ی كوردستانی ته‌سلیمی پاده‌گانه سه‌ربازیه‌كانی رژیم كردووه‌و ئێستا به‌رپرسانی رژیم له شاره كورده‌كان فیشه‌كی پێ ناده‌ن بۆ به‌رگری له سنووره‌كانی به وته‌ی ئه‌وان ئێران‌و به‌رگری دژی گه‌لانی ناڕازی بزووتنه‌وه‌ی كۆماری ئیسلامی. دواتر جه‌ماوه‌ری دانیشتووی كوردستان به ڕق‌و كینه‌یه‌كی زۆره‌وه ئه‌و درووشمه‌یان دووپات ئه‌كرده‌وه: "ئه‌حمه‌دی مۆفتی زاده – ڕه‌نجی كوردی به با دا"و ده‌یان درووشمی هاوشێوه‌ی دیكه.\nله به‌شێك له كتێبی "كورده‌كان چی ده‌ڵێن" له نووسینی قادر عه‌بدوڵا كه هاوكات بووه له گه‌ڵ هه‌وڵه بێ ئاكامه‌كانی ئه‌حمه‌دی مۆفتی زاده بۆ وه‌ده‌ستهێنانی ده‌سه‌ڵات له ناوچه كوردنشینه‌كانی كوردستانی رۆژهه‌ڵات نووسه‌ر باس له‌وه ده‌كات‌و ده‌ڵێت : ده‌وڵه‌تی ئێران هه‌موو ناوچه كوردنشینه‌كانی له ورمێ هه‌تا سنه كردووه‌ته سێ پارچه‌و هه‌ر پارچه‌یه‌كی داوه‌ته ده‌ست بوونه‌وه‌رێكی سه‌یر‌و سه‌مه‌ره‌ی ده‌ركه‌وته له تووره‌كه‌ی ئێمپریالیزم. بوونه‌وه‌ری یه‌كه‌م كه‌سێكی به‌ختگه‌ڕاوه‌یه به ناوی ئه‌حمه‌دی مۆفتی زاده كه گه‌لی كورد به گشتی نه‌فره‌تیان لی هه‌یه‌و لێی بێزارن، ئه‌م كه‌سه كه ده‌وڵه‌ت پێی ده‌ڵێت عه‌للامه به واتی زانا‌و مامۆستا بڕی حه‌وت سه‌د بۆ هه‌شت سه‌د كه‌سی چه‌قۆكێش‌و شه‌قاوه‌و بێكار‌و برسی له ده‌وری خۆی كۆكردووته‌وه‌و مانگانه بڕی هه‌زار‌و حه‌وسه‌د هه‌شت سه‌د تمه‌نیان پێ ئه‌دات‌و به ناوی لایه‌نگری كۆماری ئیسلامی له سنه تا سه‌رده‌شت سنووره‌كانی دژ كرده‌وه‌ی پارته كوردییه‌كان بۆ كۆماری ئیسلامی پاراستووه‌و بووه‌ته به‌ره‌نگاری حیزبه چه‌كداره‌كان‌و جه‌ماوه‌ری ناڕازی كوردستان.\nدواتریش وه‌كوو ئاگادارین به هۆی سه‌ره‌ڕۆیی‌و داواكارییه‌كانی له رژیمی ئێران كه‌وته به‌ر ڕق‌و كینه‌و كه‌م مه‌یلی ده‌سه‌ڵاتدارانی ئه‌و رژیمه‌و بۆ ماوه‌ی ساڵانێكی زۆر حۆكمی به‌ندكران‌و ئه‌شكه‌نجه‌ی به سه‌ر دا سه‌پا‌و دواتریش دوای ئه‌شكه‌نجه‌یه‌كی زۆر گیانی له سه‌ر خزمه‌ت به رژیمی ئێران دانا به‌ڵام به داخه‌وه په‌یڕه‌وان‌و دواكه‌وتووانی ئایینه‌كه‌ی رۆژ له گه‌ڵ رۆژ ته‌شه‌نه‌یان كردووه‌و بوونه‌ته مه‌ترسییه‌كی گه‌وره بۆ دوا رۆژی نه‌ته‌وه‌ی كورد له رۆژهه‌ڵاتی كوردستان‌و ئه‌گه‌ری به لاڕی دابردنی چه‌ن سال خه‌بات‌و ره‌نج‌و تێكۆشان‌و چه‌ند هه‌زار شه‌هید‌و گیانبه‌ختكردوو.\nله باشووری كوردستانیش گرووپه‌كانی كۆمه‌ڵی ئیسلامی‌و بزووتنه‌وه‌ی ئیسلامی‌و ده‌یان گرووپ‌و تاقمی هاوشێوه به رێبه‌رایه‌تی كه‌سانێكی وه‌كوو عه‌لی باپیر‌و مه‌لا كرێكار بوونه‌ته كوسپ‌و رێگر له ڕێگای خه‌باتی گه‌لی كورد‌و زۆر جار له سه‌ر بڕوا ئایینیه‌كانیان خه‌یانه‌تیان به جه‌ماوه‌ر‌و پێشمه‌رگه‌كانی پارچه‌كانی دیكه‌ی كوردستان نیشته‌جێی باشوور كردووه وه‌كوو خه‌یانه‌تی عه‌لی باپیر‌و هێنانی كۆمه‌ڵێكی زۆری به‌رچاوی چه‌كدار‌و پاسدار بۆ سه‌ر باره‌گاكانی حیزبی دێموكراتی كوردستانی ئێران‌و چاوساغی كردنیان له ساڵه‌كانی سه‌ره‌تای سه‌ركه‌وتنی شۆڕشی كوردانی باشوور به سه‌ر هێزه‌كانی رژیمی به‌عسی عێراق‌و ئازاد كردنی ئه‌و پارچه‌ی كوردستان.\nبه داخه‌وه له ئێستاش دا به‌رته‌سكی بیركردنه‌وه‌ی نه‌ته‌وه‌ی كورد له هه‌موو پارچه‌كانی كوردستان بووه‌ته هۆی پێكهاتنی ده‌یان گرووپی ئیسلامی تۆندئاژۆ وه‌كوو ئه‌نساری ئیسلام‌و ئه‌نساری سۆننه‌و سه‌له‌فی‌و ده‌یان گرووپی هاوشێوه هه‌ر بۆیه‌ش گرووپه تێرۆریستیه‌كانی وه‌كوو ئه‌لقاعیده‌و داعیش زۆر به ئاسانی خۆیان ئه‌خزێننه ناو كۆمه‌ڵگا‌و جه‌ماوه‌ر‌و جێگای خۆیان ئه‌كه‌نه‌وه‌و بیر‌و بڕوا پیسه‌كانیان له دڵی كۆمه‌ڵگا دا جێگر ئه‌كه‌ن‌و ئه‌بنه كۆسپ‌و به لاڕێدابردنی خه‌باتی نه‌ته‌وه‌كه‌مان‌و زۆر جار خوازراو یان نه‌خوازراو خزمه‌ت به دوژمن‌و رژیمه داگیره‌كه‌ره‌كانی وڵاتانی بنیده‌ستی هه‌موو پارچه‌كانی كوردستان وه‌كوو ڕژیمی كۆماری ئیسلامی ئێران‌و رژیمی به‌شار ئه‌سه‌د له وڵاتی سووریه. \nجاری خوێندراوه: 775\nئێمە هەمانە 114 میوان سەرهێڵ


شارەزوور.. بەھۆی زۆری بەفر و بارانەوە دانەوێڵەی جوتیاران زیانی بەرکەوتووە\nبەھۆی زۆری بەفر و بارانەوە دانەوێڵەی جوتیارانی شارەزوور زیانی بەرکەوتووە\nزیادبوونی رێژەی بەفر و بارانبارینی مانگی رابردوو، زەرەر و زیانی زۆری داوە لەبەشێک لەدانەوێڵەی ناوچەی شارەزوور.\nجوتیارێکی گوندێکی نزیک سەیدسادق نزیکەی ١٥ دۆنم زەوی کردووە بەگەنم و بەھۆی زۆری بارانەوە بەشێک لەبەرھەمەکەی لەناوچووە، ئەو جوتیارە بە دیجیتاڵ میدیای ئێن ئاڕ تی راگەیاند، ئەگەر حکومەت ھاوکاریان نەکات لەپێدانی دەرمان و سەمادی کیمیاوی، ئەوا کۆتایی ئەمساڵ مایەپوچ دەبن.\nبەپێی ئامارەکانی بەڕێوەبەرایەتی کەشناسی ھەرێم، تا ناوەراستی ئەم مانگە لە پارێزگای سلێمانی ٥٥٦ ملم باران باریوە.\nساڵانە وەرزی بارانبارین لە ھەرێمی کوردستان لە کۆتای مانگی ئەیلولەوە دەستپێدەکات و تا کۆتای مانگی نیسان بەردەوام دەبێت بڕی بارانیش لە ناوچەکاندا جیاوازە.\nبەردەوامی بارانبارینی ئەمساڵ وایکردووە بەشێک لە جوتیاران نەتوانن لە کاتی خۆیدا زەوییەکانیان بکێڵن، ھەروەھا زۆری رێژەی بارانیش بووەتەھۆی پەیدابوونی جۆرە مێروویەک کە مەترسی گەورەی بۆسەر دانەوێڵەی ئەمساڵ دروستکردووە.\nبەپێی ئامارەکان، لە١٨ ملیۆن و ٥٠٠ ھەزار دۆنم زەوی کشتوکاڵی لەسنوری پارێزگای سلێمانی زیاتر لە٥ ملیۆن و ٥٠٠ ھەزار دۆنم، ساڵانە پشت بە ئاوی باران دەبەستێت بۆ بەرھەمھێنان.\nبەرپرسانی کشتوکاڵی سلێمانیش ئەوەدەخەنەروو، بەھۆی زۆری بارانبارینەوە پێدەچێت بەشێک لەبەرھەمی دانەوێڵە توشی نەخۆشی و فەوتان ببێت.\nسەرەڕای قەیرانی دارایی، بەڵام ماوەی چوار ساڵە ھەرێم گەنمی لە پێداویستیی خۆی زیاتر بەرھەم ھێناوە، بەڵام پێدەچێت ئەمساڵ بەھۆی زۆری باران و نەخۆشیە کشتوکاڵیەکانەوە بڕی بەرھەم کەمبێتەوەو لەدەرەوە دانەویڵە ھاوردە بکات.


ئەڵقەی 100– ئه‌و زانیاریانه‌ی به‌ر له چوونه زانكۆ پێویسته بیانزانی! - بڵۆگی چاوگ\nنێردراوە بۆ تشرینی دووه‌م 11, 2019 نیسان 1, 2021\nده‌رباره‌ی پۆدكاست به‌زمانی كوردی (6:64.674)\nچه‌ند زانیارییه‌ك ده‌رباره‌ی په‌یپاڵ بۆ ناوه‌خۆی ئێراق (18:30.620)\nبۆ ئه‌وانه‌ی ده‌یانه‌وێ پاره حه‌واڵه بكه‌ن (19:59.691)\nفایەرفۆکس و تەکنەلۆژیای (dns over https (36:45.886\nساڵی نوێی خوێندن بۆ قوتابیانی قۆناغی یەک لە بەشەکانی (تەکنەلۆژیای زانیاری، زانستی کۆمپیوتەر، ئەندازیاری کۆمپیوتەر، ئەندازیاری پرۆگرامسازی … هتد) (43:71.099)\nکێ پێویستە بچێتە ئەو بەشانە؟\nچی دەخوێنن؟ چی فێردەبن؟ سودی ئەو بابەتانەی دەیخوێنن چین؟\nقوتابیانی ئەو بەشانە دەتوانن چی پێشکەشی کۆمەڵگای کوردی بکەن؟\nتەکنەلۆژیای dns over https\nنوسراوە لە پۆدکاستتاگکراوە لە پرۆگرامسازی، پەیپال، دەرچووی زانکۆ، زانست، زانیاری، فایەرفۆکس، وەرزەکان\nپێشوو ئەڵقەی 100– ئه‌و زانیاریانه‌ی به‌ر له چوونه زانكۆ پێویسته بیانزانی!\nداهاتوو وه‌رزی دووه‌م | ئەڵقەی 1 – ڕۆڵ وکاریگەریی ڕۆبۆت لەژیانی ڕۆژانەی مرۆڤ


NRT TV | ڕاپۆرت - کوردستانی | سلێمانی.. هاوینەهەوار و سەیرانگاکان بۆ جەژن ئامادەکارییان کردووە\nلە عێراق و هەرێم ماوەی راگرتنی گەشتە ئاسمانییەکان درێژکرایەوە\n1666 جار خوێندراوەتەوە\nلەگەڵ هاتنی جەژن و بۆنەکان شوێنە گەشتیارییەکانی پارێزگای سلێمانی ئامادەی لەخۆگرتنی زۆرترین گەشتیارن، لەنێویاندا پرۆژەی چاڤی لاند وەک گەورەترین پڕۆژەی گەشتیاری لە عێراق و هەرێمی کوردستان، لە سروشتێکی جوان و بە کۆمەڵێک ئۆفەر و یاری و نمایشی سەرنجڕاکێشەوە ئامادەکارییەکانی تەواوکردووە، بۆئەوەی لە ڕۆژانی جەژنی قورباندا پێشوازی لە زۆرترین گەشتیار بکات.\nئارام ئەحمەد بەڕێوەبەری کۆمپانیای چاڤی باس لەوە دەکات، سەرجەم بەشەکانی چاڤی لاند کراوە دەبن، تا گەشتیاران کاتەکانیان بە ئارامی بەسەربەرن و نرخەکانیش هاوشێوەی ڕۆژانی ئاسایین و گۆڕانیان بەسەردا نەهاتووە.\nلە پارێزگای سلێمانی چەندینی هاوینەهەوار و سەیرانگا و شوێنی گەشتیاری هەن، کە ساڵانە لە بۆنەکاندا سەرنجی زۆرترین گەشتیار ڕادەکێشێت، لە وڵاتانی دراوسێ و شارەکانی ناوەڕاست و خوارووی عێراقەوە سەردانیان دەکەن.\nعەلی رەئوف بەڕێوەبەری گەشتوگوزاری سلێمانیش ئاماژە بەوە دەکات، لە رێگەی رێبەری گەشتیارییەوە کە بە زمانی کوردی عەرەبی چاپکراوە، زانیاری لەسەر شوێنە گەشتیارییەکان دەدەن بە گەشتیاران.\nوتیشی، چاودێریی سەرجەم میوانخانە و چێشتخانە و رێستۆرانت و گوندە گەشتیارییەکان دەکەن و داوادەکەن لە ڕۆژانی جەژندا ئەو شوێنانە کراوەبن و نرخەکان بەزنەکەنەوە.\nبەپێی ئامارەکانی گەشتوگوزاری سلێمانی، لەمساڵدا ٨٠٠ هەزار گەشتیار سەردانی پارێزگای سلێمانییان کردووە، بەپێی ئاماری چاڤی لاندیش تەنها لە ڕۆژانی جەژنی ڕەمەزاندا زیاتر لە ١٠٠ هەزار گەشتیار و هاوڵاتی سەردانی پرۆژەکەیان کردووە.\nبۆ ئەم جەژنەش پڕۆژەی گەشتیاریی چاڤی لاند ئامادەکاریی کردووە، تا پێشوازی لە هەزاران گەشتیار و هاوڵاتیی هەرێم بکات.\nپەروەردەی هەرێم: تاقیکردنەوەکانی پۆلی ١٢ی ئامادەیی لەکاتی خۆیدا دەکرێت


شەڕ لە نێوان ئێران و ئەمەریكا دروست بێ لە چەند خولەكێك چی ڕوو دەدا؟\nچەند پسپۆڕێكی بواری سەربازی و هەواڵگری و ئێران هێما بۆ ئەگەرەكانی ڕووبەڕووبوونەوەی ئێران و ئەمەریكا دەكەن و دووپات لەوە دەكەنەوە، كە شەڕی ئەو دوو وڵاتە زۆر خوێناوی و كارەساتبار دەبێ، زیانی گەورە بە ئابووریی دنیا دەگەیەنێ و ئەمەریكایش دەتوانێ لە چەند خولەكێك بە ستراتیجێكی ورد تواناكانی ئێران تێك بشكێنێت و بەردەوامی بە پرۆسەی لەناوبردنی تاران بدات.\nلە ساڵی 2013ەوە دۆناڵد ترەمپ بە ئاشكرا ڕای گەیاند، جیا لە جەنگ، ئەمەریكا هیچ ڕێچارەیەكی تری نییە بۆ ڕووبەڕووبوونەوەی ئێران، بەڵام ئەوكات جۆن كێری وەزیری دەرەوەی حكوومەتی ئۆباما ڕەخنەی لە ترەمپ گرت و گوتی، ئەمە كاندیدی سەرۆكایەتیی ئەمەریكایە، پێویستە بزانێ چی دەڵێ و شێوازی قسەكردنی لە بێزاركردنی بەرانبەر دوور بخاتەوە، بەڵام ترەمپ لە هەڵمەتی هەڵبژاردنی 2016 بەڵێنی دا كە كۆتا بەو ڕێككەوتنە دەهێنێ كە ئۆباما لەگەڵ ئێران كردوویەتی، لەسەر پرسی پیتاندنی یۆرانیۆم و دروستكردنی چەكی ئەتۆمی، هەنگاوەكانی ترەمپ لە سەرەتاوە دیار بوون، ئەو تەواوی ئەو سیاستكارانەی هێنا ناو كابینەی حكوومەتەكەی و پۆستی باڵای پێدان كە بە تەواوی دژی ئێرانن، لە نێویان جێمس ماتیسی وەزیری بەرگریی ئەمەریكا، كە بە یەكێك لە سەرسەختترین دوژمنەكانی ئێران هەژمار دەكرێ.\nدوای ئەوەی دۆناڵد ترەمپ ئەركی سەرۆكایەتی ئەمەریكای وەرگرت، حووسییەكانی سەر بە ئێران لە یەمەن، هێرشیان كردە سەر كەشتییەكی سعوودی و دوو كەسیان كوشت، كۆشكی سپی بە ڕوونی دووپاتی كردەوە، ئەمە هێرشی ئێران بوو بۆ سەر سعوودیە، ترەمپ لە تویتەری خۆی هێمای بۆ ئەوە كرد، ئێران لە ڕووحی ڕێككەوتنەكە نەگەیشتووە و بەردەوام پێشێلی دەكات، كاتێك لە ناوەڕاست ئایار/مایۆی ڕابردوویش دۆناڵد ترەمپ گەیشتە ڕیاز و بەشداری لووتكەی 50 وڵاتی ئیسلامی كرد و سعوودیەی بە تەواوی هان دا دژی ئێران بوەستێتەوە، هاوكات لە سەردانەكەیشی بۆ ئیسرائیل بە تەواوی هێرشی كردە سەر ئێران و ڕەخنەی زۆری لە تاران گرت. چەند ڕۆژێك دوای ئەوە ئێران مووشەكی بالیستی ئاراستەی تیرۆریستانی داعش كرد لە ڕۆژهەڵاتی سووریا، لە بەرانبەریش ئەمەریكا فڕۆكەیەكی ڕژێمی سووریای خستە خوارەوە. ئەمەیش بە تەواوی پێوەندییەكانی ترەمپ و ئێرانی خستە چوارچێوەیەكی تەنگترەوە و ئەندرۆ ماكلۆید چالاكوانی مافی مرۆڤ لەوكاتەدا لە ڕۆژنامەی "ئیندپێندت"ی بەریتانی دووپاتی لەوە كردەوە، ئەمەریكا هەنگاو دەنێ تا لە دوو ساڵی داهاتوو هێرشی ئەتۆمی بكاتە سەر ئێران.\nئەحمەد ماجدیار بەڕێوەبەری پڕۆژەی "ئێران لە ژێر چاودێری دا" لە دامەزراوەی ڕۆژهەڵاتی ناوەڕاست، لە پەڕاوێكی توێژینەوە ئاماژەی داوه، ویلایەتە یەكگرتووەكانی ئەمەریكا و ئێران لەسەر ڕێی بەریەككەوتنن لە عێراق و سووریا، بۆیە دوای شكستی داعش، شەڕی ئەمەریكا دژ بە چەكدارەكانی سەر بە ئێران دەست پێ دەكەن. ئەو دەڵێ، ئەگەر دەستوەردانی ئێران لە عێراق و سووریا و یەمەنیش نەبووایە، ئەمەریكا پێوەندییەكانی هەر بەمشێوەیەی ئێستە دەبوو لەگەڵ تاران دوای ئەوەی دۆناڵد ترەمپ هاتە سەر تەختی سەرۆكایەتیی ئەمەریكا، پرسیارەكە ئەوەیە، ئایا بە كردەیی ئەمەریكا بۆردمانی ئێران دەكات؟ ئەگەر بۆردمانی بكات، لە ماوەی چەند خولەكێك چی بەسەر ئێران دێت، چی ڕوو دەدات.\nماجدیار و ستیڤن زۆنسن پسپۆری پێوەندییە نێودەوڵەتییەكان و عومەر لامرانی شرۆڤەكانی سەربازی لە كۆمپانیای هەواڵگری سەربازی "ستراتفۆر"ی ئەمەریكی باس لە ئەگەر و مەترسییەكانی شەڕی ئەو دوو وڵاتە دەكەن.\nڕووبەڕووبوونەوەی ئێران لە سووریا و كردەی تیرۆر\nئەگەر دۆخی ئێران و ئەمەریكا گەیشتە دوا ئاست و بەیەكتردا تەقینەوە، ئەوا سووریا مەترسیدارترین خاڵی دەسپێكی جەنگی ئەمەریكا و ئێران دەبێ، چونكە تاران دەیەوێ بەردەوام بێ لە بازرگانیكردن و گەیاندنی كەلوپەل بە كەناراوەكانی دەریای ناوەڕاست لە لبنان و كار دابینكردنی ئاسایشی تەواوەتی ڕێی تاران بەغدا بۆ دیمەشق و گەیشتن بە لبنان دەدا، ئەمەیش بە تەواوی سەرئێشە بۆ ئەمەریكا دروست دەكات و بەهیچ شێوەیەك قبووڵی ناكات، ئەگەرێكی تر ئەنجامدانی تەقینەوە و كردەی تیرۆریستییە لە باڵوێزخانەیەكی ئەمەریكا لە وڵاتانی ئەوروپا.\nلامرانی دەڵێ، ئێران خاوەنی گەورەترین شانەی نهێنییە لە سەرانسەری دنیا، بۆیە ئەنجامدانی كارێكی لەوشێوەیە و تێوەگلانی ئێران بەو كردە تیرۆریستییە دۆخەكە بە بنبەست دەگەیەنێت و شەڕی لێ دەكەوێتەوە.\nهێرشكردنە سەر دامەزراوە ئەتۆمییەكانی ئێران\nزۆنس دەڵێ، بیرۆكەی ئەم بابەتە بریتی دەبێ لە بۆردمانكردن و هەوڵدان بۆ وێرانكردنی تەواوی دامەزراوە ئەتۆمی و شوێنە ستراتجییەكانی ئێران، ئەم بیرۆكەیە پێشتر لەلایەن سیناتۆری ئەمەریكی تۆم كۆتۆن لە 2015 خراوەتە ڕوو، ئەو هێمای بۆ ئەوە كردووە، دەتوانرێ وەك هەڵمەتی گورگی بیابان كە لە ساڵی 1998 بیل كلینتن بڕیاری لێ دا دژ بە ڕژێمی سەدام، هەمان سیناریۆ دووبارە بكرێتەوە.\nلامرانی دەڵێ، هەواڵگری ئەمەریكا هەموو زانیارییەكی وردی لە بەردەستە و بە تەواوی خۆی بۆ ئامادە كردووە، دەتوانێ لە ڕێی هێزی ئاسمانی یان دەریاوە بە كەشتی جەنگی فڕۆكەهەڵگری جۆری "بی تو" گەورەترین مووشەكی بێ كڵاوەی ئەتۆمی بهاوێژێتە ئێران.\nئێران هێزی دەریایی جووڵە پێ دەكات\nلە بەرانبەر هەر هەڵمەتێكی ئەمەریكا، ئێران هێزی دەریایی بە جووڵە دەخات و سەرجەم كەشتییە بچووكەكانی ئەمەریكییەكان لە ئاوەكانی كەنداو بۆردمان دەكات، یا دەیانگرێت، وەك ئەوەی لە 2016 ڕووی دا، ئێران چەندان كەشتی بچووكی ئەمەریكی لە كەنداو ناچار كرد، ڕێڕەوی خۆیان بگۆڕن و ترامپیش دووپاتی كردەوە، هەر كەشتییەكی تری ئێرانی هەوڵی گۆڕینی ڕێڕەو و ڕووبەڕووبوونەوەی هێزەكانمان بدات، ئاگربارانی دەكەین.\nلە هێزی دەریاییشدا ئەمەریكا تواناكانی زۆر بەهێزن و دەتوانن بە خێرایی هێزەكانی دەریایی ئێران تێكبشكێنن، بۆیە تاكە دەرفەت لە بەردەم ئێران ئەوەیە زۆر بەخێرایی گورزی خۆی بهاوێژێ، بە پێچەوانەوە ناتوانێ هیچ بكات و ئەمەریكا هەموو كەشتییەكانی دەسووتێنێت.\nبازرگانی نەوتی جیهان دەوەستێت\nئەگەر ئێران نەتوانێ ڕووبەڕووی هێزی دەریایی ئەمەریكا ببێتەوە، ئەوا بێ كێشە دەتوانێ بازرگانی نەوت لە كەنداو بوەستێنێت، لە ڕێی گەرووی هورمزەوە دەتوانێ بە تەواوی بەسەر ناوچەكە زاڵ بێ و ڕێگر بێ لەوەی نەوتی نیمچە دوورگەی عەرەبی بچێتە بازاڕەكانی دنیاوە، ئەمەیش ئابووری دنیا تووشی شۆك دەكات، زیانی گەورە لە ئابووری وڵاتانی ناوچەكە و دنیا دەدا و نرخی نەوتیش زۆر بەرز دەكاتەوە.\nوڵاتانی ڕۆژهەڵاتی ناوەڕاست تێوەدەگلێن\nئەمەریكا بنكەی سەربازی لە زۆربەی وڵاتانی ناوچەكە هەیە، بۆیە ئێران هەوڵی بۆردمانی ئەو بنكە سەربازییانە دەدا، ئەمەیش دەبێتە شەڕی ئێران لەگەڵ ئەو وڵاتانە، چونكە مەترسی هەیە خەڵكی ئەو وڵاتانەیش لە ئەنجامی بۆردمانەكان ببنە قوربانی، بۆیە بنكە سەربازییەكانی ئەمەریكا لە قەتەر و عێراق لە مەترسی گەورەدا دەبن و دواتریش وڵاتانی ڕۆژهەڵاتی ناوەڕاست لە شەڕەكە دەگلێن و زۆر گەورە و كارەساتبار دەبێ.\nئه‌م بابه‌ته 7132 جار خوێنراوه‌ته‌وه


لە ١٧ وڵاتى ئەوروپا بۆ پشتگیریی مانگرتووان خۆپیشاندان ئەنجامدەدرێت | ROJnews\nلە ١٧ وڵاتى ئەوروپا بۆ پشتگیریی مانگرتووان خۆپیشاندان ئەنجامدەدرێت\nهەینی, 4 ينا 2019 - 18:10\nڕؤژنیوز- ناوەندى هەواڵەکان\nکوردانی دانیشتووی وڵاتانی ئەورووپای، بە ئامانجی خاوەندارێتی لە مانگرتووان ، دەڕژێنە سەرشەقامەکان وخۆپیشاندان ئەنجام دەدەن.\nدیوانی هاوسەرۆکایەتی کۆنگرەی کۆمەڵگەی دیموکراتیکی کوردستان لە ئەورووپا- کەجەدە ئەورپا ، ئاشکرای کرد، کە سبەینێ لە ١٧ وڵات و ١٩ شاری ئەورووپا چالاکی گرسەیی بەڕێوە دەچێت، داواش لە هاوڵاتیانى کوردى دانیشتووى ئەوروپا دەکات بەشداریی لە خۆپیشاندانەکاندا بکەن.\nلەبانگەوازییەکەی کەجەدە-ی ئەورووپادا هاتووە، " مانگرتن لەخواردن کە بەئامانجی کۆتایی هێنان بەگۆشەگیری سەر عەبدوڵا ئۆجالان، ڕێبەرى پارتى کرێکارانى کوردستان- پەکەکە، لەلایەن لەیلا گوڤەنەوە دەستی پێکردووە، لەستراسبوورگ، باشووری کوردستان، ڕۆژهەڵات و ڕۆژئاوای کوردستان، بەندیخانەکان ودەیان شاری دیکە بەردەوامە."\nکەجەدەکە ڕایگەیاند، بە دروشمی" داواکاری مانگرتوان لەخواردن داواکاری ئێمەشە" ڕۆژی ٥ی کانوونی دوویەم، لە چەندین وڵات چالاکی بەڕێوە دەچێت.\nلەبەردەوامی راگەیەنراوەکەدا هاتووە، " لە ڕێپێوان وچالاکییەکەدا، هەوڵدانی داگیرکردنی کوردستان، کۆمەڵکوژیی و قڕکردنێک کە بەنیازن لەپیش چاوی جیهاندا بیکەن شەڕمەزاردەکرێت، بۆئەوەی کە کۆتایی بەخەمساردی کۆمیتەی پێشگیری لەئەشکەنجەی ئەورووپا و کۆنسەی ئەورووپا بهێنین و خاوەنداریەتی لەمانگرتووان بکەن ئێمە دەڕژێینە سەرشەقامەکان.\nبەناوی کەجەدەکە-ی ئەورووپا داوا لە گەلی خۆمان، دوستە شۆڕشگێرو دیموکراتیک، ڕۆشنبیر، ژن، منداڵ، باوەڕمەند و هەموو گەلان دەکەین کە بەڕەنگێکی چالاک بەشداری بکات و خاوەنداری لە مانگرتووان بکات.\nکەجەدە وەبیری هێنایەوە، مانگرتن لەخواردنی پەرلەمانتاری هەدەپە لەیلا گوڤەن ڕۆژی شەممە دەگاتە ٥٩ ڕۆژ و وتی، " بۆئەوەی ئێمە وەڵامی ئەو بەرخۆدانییە بدەینەوە، ڕۆژی ٥ی کانوونی دووەم بەڕەنگێکی گرسەیی دەڕژێنە سەرشەقام."\nکەجەدەکە پلانی چالاکییەکانی بڵاوکردەوە، بەپێی ئەوپلانە لە ڕۆژی ٥ هەتا ١٩ی کانوونی دووەم بەلانی کەم لە ١٧ وڵات و ١٩ شار ڕێپێوان ئەنجام دەدرێت.\nئەمریکا هێرشی سایبری کردووەتەسەر سیستمی مووشەکی ئێران\nویلایەتە یەکگرتووەکانی ئەمریکا ڕۆژی پێنجشەممە زنجیرە هێرشێکی ئەلیکترۆنی کردووەتە سەر سیستمی مووشەکی سوپای پاسدارانی ئێران.\n23 يون - 11:56


كوردو کەمینەکان و په‌یوه‌ندیی دیپلۆماسی\n2021-11-20 19:35 62 جار بینراوە کۆمێنت\nكوردو کەمینەکان و په‌یوه‌ندیی دیپلۆماسی لەخۆرهەڵاتی ناوەڕاست\nكورد وەک نەتەوەو کەمینەیەکی جیهان، هاوشێوەی چەند نەتەوەو کەمینەی تر خاوه‌نی ده‌وڵه‌ت نییه و داموده‌زگای ده‌ستووری و یاسایی پێویستی نیه، بۆ رێكخستنی په‌یوه‌ندییه‌كانی بەوڵاتانی دەوروبەرو خۆرهەڵاتی ناوەڕاست و جیهان، له‌به‌ر ئه‌وەی گه‌لی كورد له‌و وڵاتانه‌ی كه پێوه‌ی لكێنراوه به‌ده‌ر له خواستی خۆی، سه‌رگه‌رمی داخوازی مافی ئۆتۆنۆمی و خۆبه‌ڕێوه‌بردنن، ناو و چه‌مك گرنگ نییه، هێندەی شاد بوون به مافی كه‌لتوری و كارگێڕی و ئازادی و مافی هاووڵاتیبوون، له وڵاتانی ئێران و توركیا و سوریا، له هه‌رێمی كوردستانی عیراقیش كه خاوه‌نی قه‌واره‌یه‌كی یاسایی و ده‌ستورییه ئه‌وا كورد له هه‌وڵی پاراستن و جێگیركردنی ئه‌و ده‌ستكه‌وتانه و پێشخستنییه‌تی، سه‌ره‌ڕای به‌ربه‌سته ناوخۆیی و ده‌ره‌كییه‌كان له چوارچێوه‌ی سیستمی فیدراڵی عیراقدا.\nدۆخی سیاسی كورد له خۆرهه‌ڵاتی ناوه‌ڕاست\nئه‌گه‌ر بخوازیت بارودۆخی سیاسی كورد بخوێنیته‌وه له ناوچه‌ی خۆرهه‌ڵاتی ناوه‌ڕاست له‌به‌رنه‌بوونی ده‌وڵه‌تی نه‌ته‌وه‌و قه‌واره‌ی سیاسی، ده‌بێت له و حزب و هێز و لایه‌نه سیاسیانه بڕوانیت كه له سه‌ده‌ی پێشووه‌وه دامه‌زراون، له دوای هه‌ردوو جه‌نگی  یه‌كه‌م و دووه‌می جیهان، دوای كۆتایی كۆلۆنیالیستی به‌ریتانیا و فه‌ره‌نسا و رێكه‌تننامه‌كانی سایكس – بیكۆ و لۆزان كه به بێ به‌شكردنی گه‌لی كورد له مافه نه‌ته‌وایه‌تییه‌كانی كۆتایی هات و کورد لەوکاتەوە تا ئێستا باجی قورسی ئه‌و زوڵمه ده‌دات.\nله‌سه‌ر ئه‌و بنه‌مایه‌ی سه‌ره‌وه‌شه هه‌موو بزاڤ و هێزه كوردییه‌كان، هه‌میشه هه‌ستیان به زوڵم و زۆر وفه‌رامۆش کردن و په‌راوێزخرخستنی گه‌له‌كه‌یان كردووه، بۆیه دروشم و ئامانج و داخوازییه‌كانیان، هه‌میشه بریتی بووه له گێڕانه‌وه‌ی مافی زه‌وتكراو و پاراستنی خه‌ڵكی كورد له كۆمه‌ڵكوژی و جینۆساید، دواتر داوای مافی نه‌ته‌وایه‌تی و هاووڵاتیبوونیان كردووه له‌و وڵاتانه‌ی تێیدا ده‌ژین، ئه‌گه‌ر چه‌ند ده‌نگ و لایه‌نێكیش داوای ده‌وڵه‌تی سه‌ربه‌خۆیان كردبێت واته مافی چاره‌نووس ئه‌وە تاوان نه‌بووه، به‌ڵكو ئه‌وه مافی هه‌موو میلله‌تانه به گوێره‌ی دۆكۆمێنت و رێكه‌وتنه نێوده‌وڵه‌تییه‌كان .\nئه‌و لایه‌ن و حزبه سیاسیانه‌ی له‌چه‌ند ده‌یه‌ی رابردوودا له سه‌ر ئاستی كوردستانی گه‌وره كار و چالاكی سیاسیان هه‌بووه، یه‌كێتیی نیشتمانی كوردستان و پارتی دیموكراتی كوردستان و پارتی كرێكارانی كوردستان وچه‌ند لایه‌ن وحزبێكی تر بوون.\nپێگه‌ی جوگرافی كوردستان كاری سیاسی و دیپلۆماسی بۆ كاراكته‌ره سیاسییه‌كانی له كوردستان زۆر قورس كردووه، بۆ؟\n1. نیگه‌رانی حكومه‌ته‌كانی توركیا و ئێران و عیراق و سوریا له مه‌سه‌له‌ی كورد و داخوازییه ره‌واكانی، هه‌میشه به‌هه‌ڕه‌شه و مه‌ترسی بۆ سه‌ر ئاسایش و ئارامی و سه‌قامگیری خۆیان ده‌زانن .\n2. به مه‌ترسی بۆ سه‌ر ئاسایشی ستراتیژی و یه‌كپارچه‌یی خاكه‌كه‌یان ده‌زانن.\n3. به‌هۆی ململانێی درێژخایه‌نی حزبه كوردییه‌كان و حكومه‌ته‌كانی ئه‌و وڵاتانه.\nمه‌سه‌له‌ی كورد و وڵاتانی ئیقلیمی و جیهانی\nوڵاته ئیقلیمی و جیهانییەکان خاوه‌ن هێز و به‌رژه‌وه‌ندییه گه‌وره‌كان هه‌میشه له‌هه‌وڵی ئه‌وه‌دابوون، كه كێشه‌ی كورد له‌م وڵاتانه‌ی كوردی به‌سه‌ردا دابه‌شكراوه بۆ مه‌به‌ست و به‌رژه‌وندی تایبه‌تی خۆیان به‌كاربهێنن، تا كاتی پێویست یارمه‌تی بزوتنه‌وه چه‌كداریی و جه‌ماوه‌رییه‌كانی كوردییان داوه و له‌دواجاردا سازشیان له‌سه‌ر كردووه، ئیتر ئه‌مه ناوی دیپلۆماسیی لێ ده‌نرێت له ده‌ره‌وه‌ی مۆراڵ و بنه‌مای سیاسی و یاسایی یان شتێكی تر، ده‌بێت له‌و لایه‌نانه بپرسین.\nنموونه‌ی له‌و جۆره‌ش له مێژووی نزیكی كورددا زۆره، له‌وانه یارمه‌تی شۆڕشی ئه‌یلول له‌لایه‌ن ئێرانی شاهه‌نشاهییه‌وه له‌حه‌فتاكانی سه‌ده‌ی پێشوو، دواتر سازشكردنی ئه‌و رژێمه له‌گه‌ڵ رژێمی عیراق، له رێكه‌وتننامه‌ی جه‌زائیر، كه تێیدا عیراق ده‌ستبه‌رداری نیوه‌ی شه‌تولعه‌ره‌ب بوو، ئێران و كۆمه‌كه‌كانی بۆ شۆڕشی كورد وه‌ستان، نموونه‌یه‌كی تر له‌هه‌شتاكانی سه‌ده‌ی رابردوودا روویدا، كاتێك رژێمی سوریا یارمه‌تی پارتی كرێكارانی كوردستانی دا، به مه‌به‌ستی به‌ده‌ستهێنانی ده‌ستكه‌وتی سیاسی، له كۆتاییشدا خه‌ریك بوو، ببێته هۆی به‌ریه‌كه‌وتنی سوریا و توركیا .\nهه‌رێمی كوردستان دوای 2003 و پرۆسه‌ی ئازادكردنی عیراق\nمه‌سه‌له‌ی كورد و كێشه ره‌واكه‌ی له‌كوردستانی عیراقی ئه‌وساو هه‌رێمی كوردستانی ئێستا پێشووه‌چوونێكی گه‌وره و خێرای به‌خۆیه‌وه بینیوه، به‌تایبه‌تی دوای جه‌نگی كوێت و راپه‌ڕینی به‌هاری ساڵی 1991 خه‌ڵكی كوردستان و باشوری عیراق، دامه‌زراندنی ناوچه‌ی دژه فڕین و ئارام بۆ كورده‌كانی عیراق، دوای كۆڕه‌وی ملیۆنی خه‌ڵكی كوردستانی و ده‌رچوونی بڕیاری 688 ئه‌نجومه‌نی ئاسایش بۆ پاراستنی كورد له‌هێرش و په‌لاماره‌كانی ڕژێمی به‌عس.\nدامه‌زراندنی په‌رله‌مان و حكومه‌تی هه‌رێمی كوردستان، دوای ئه‌نجامدانی هه‌ڵبژاردنی گشتی، هه‌رێم بوو به‌ناوه‌ندێكی گرنگی سیاسی و جموجووڵی نێوده‌وڵه‌تی و رێكخراوه ناحكومی و مرۆییه‌كان رۆژنامه‌نووسان و میدیاكانی جیهان، په‌رله‌مانی كوردستان سیستمی فیدراڵی یه‌ك لایه‌نه‌ی راگه‌یاند به‌پێشنیاری یه‌كێتی نیشتمانی كوردستان و رابه‌ری مێژوویی جه‌نابی مام جه‌لال، وه‌كو داهێنانێكی نوێ و زۆر ئازایانه و یه‌كه‌م هێزی سه‌رمه‌شقی سیستمی فیدراڵی بوو دواتریش له‌ده‌ستووری عیراقدا چه‌سپا، ئه‌مه سه‌ره‌تایه‌كی باش بوو بۆ یه‌كه‌مجار وه‌زاره‌تی په‌یوه‌ندی و هاریكاری نێوده‌وڵه‌تی له هه‌رێم ده‌مه‌زرا، ده‌كرێت ئه‌مه به‌یه‌كه‌م هه‌نگاوی دیپلۆماسی كورد دابنرێت بۆ رێكخستن و به‌رقه‌راركردنی په‌یوه‌ندی دیپلۆماسی له‌گه‌ڵ ده‌ره‌وه‌دا.\nقۆناغێكی تری گرنگی پێشووه‌چوونی دۆزی كورد له‌دوای پرۆسه‌ی ئازادكردنی عیراق له‌ساڵی 2003 ده‌ستی پێكرد، كاتێك رژێمی به‌عس رووخا و عیراقی نوێ دامه‌زرا و ده‌ستووری نوێی عیراقی ساڵی 2005 نووسرا، دواتریش بۆ یه‌كه‌مجار كورد پۆستی سیادی وه‌رگرت له‌عیراقدا و مام جه‌لال پۆستی یه‌كه‌م سه‌رۆك كۆماری هه‌ڵبژێراوی عیراقی به ده‌ستهێنا و یه‌كه‌م جاریش بوو پۆستی وه‌زیری ده‌ره‌وه به‌ر كورد بكه‌وێت، كه ئه‌مه‌ش گرنگی خۆی هه‌بوو.\nسه‌رده‌می زێڕینی حكومه‌تی هه‌رێمی كوردستان\nله‌دوای پرۆسه‌ی ئازادی عیراق و یه‌كگرتنه‌وه‌ی هه‌ردوو ئیداره‌ی حكومه‌تی هه‌رێم ده‌كرێت ئه‌و قۆناغه به‌قۆناغی زێڕینی حكومه‌تی هه‌رێم ناوزه‌د بكه‌ین، چونكه زۆر پرۆژه‌ی گه‌وره‌ی ئاوه‌دانی و رۆشنبیری و بنیاتنان و ژێرخان و رێگه‌وبان و وه‌به‌رهێنان له سه‌كته‌ره گرنگه‌كاندا كرا، له‌ڕووی دیپلۆماسیشه‌وه زیاتر له 38 كونسوڵگه‌ری له‌هه‌ولێری پایته‌ختی هه‌رێم كرانه‌وه كه‌ئه‌مه‌ش هه‌نگاوێكی گرنگه و زۆرێك له وڵاتانی گه‌وره‌و كاریگه‌ری جیهان هه‌ر له‌ئه‌مریكا و رروسیا و چین و كوریا، تاوه‌كو ئه‌ڵمانیا و ئیتالیا و فه‌ره‌نسا نوێنه‌رایه‌تیان له‌هه‌رێمی كوردستان كرده‌وه، له‌پاڵ چه‌ند وڵاتێكی ئیقلیمی و ده‌وروبه‌ر .\nبێگومان ئه‌م پێشكه‌وتنه گه‌ورانه به‌رهه‌می ئارامی و سه‌قامگیری هه‌رێمی كوردستان بوو، به‌تایبه‌تی له سه‌روه‌ختی سه‌رهه‌ڵدانی ده‌وڵه‌تی ئیسلامی داعشدا كه هه‌رێم بووه لانكه‌ی گرنگی هه‌موو ئاواره و ده‌ربه‌ده‌ربووانی كه‌مینه نه‌ته‌وه‌ییه ئتنیكییه‌كان، كه له ده‌ستی تیرۆر و تۆقاندنی ئه‌و رێكخراوه هاتنه هه‌رێم.\nله‌وه‌ش گرنگتر رۆڵی پێشمه‌رگه‌ی كوردستان و هێزه ئه‌منییه‌كانی كورد بوو له به‌گژاچوونه‌وه‌ی تیرۆر و داعش، كه ئه‌وه‌ش هه‌رێمی كوردستانی كرده یه‌كێك له‌ناوه‌نده سیاسی و دیپلۆماسییه گرنگه‌كانی عیراق و هه‌ر شاندێكی فه‌رمی سیاسی سه‌ربازی و سه‌رۆكی وڵاتان سه‌ردانی عیراقی كردبێت سه‌ردانی هه‌رێمیشی كردووه و چه‌ندین شاندی هه‌رێمیش سه‌ردانی ده‌ره‌وه‌یان كردووه بۆ هه‌ماهه‌نگی بۆ به‌گژاچوونه‌وه‌ی داعش و به‌تایبه‌تی بریندارانی پێشمه‌رگه بۆ چاره‌سه‌ر ده‌نێررانه ده‌ره‌وه .\nلە کۆتادا ئەوە نەبێت هەر کورد لەم ناوچەیەی خۆرهەڵاتی ناوەڕاست و هەروەها جیهان خاوەن دەوڵەت نەبێت بو نموونە (کاتەلۆنییەکانی ئیسپانیا و دانیشتوانی بیابانی غەرەبی لە مەغریب)، کە ئەوەش بێگومان کاریگەری بەجێشتووە لەسەر دروستکردنی پەیوەندی دیپلوماسی رەسمی کورد و ئەم گەلانە لەگەڵ وڵاتانی جیهاندا و دواتریش گەیاندنی داواو خواستەکانیان بە نێوەندە نێودەوڵەتییەکان.


لە رابردوودا پەیوەندییەکانی هەولێر و بەغدا لە ( هەڵکشان و داکشان )ـی بەردەوامدا بوون و ئەوەی زیانمەندی سەرەکی رێنەکەوتنی هەردوولایەنیش بووە، تەنها هاووڵاتیانی هەرێم بوون، بۆیە لەسەر بنەمای بەهێزکردنی پێگە و سەنگی هەرێم لە عیراقدا، بۆ دەمەزەرد کردنەوەی ئەو پەیوەندییانە پێویستیمان بە یەکڕیزی و هاوخەباتیی لایەنە سیاسییەکانی هەرێمە، گەرەنتی ئەو یەکڕیزییەش بۆ ئایندەی کاری هاوبەش لەمڕۆدا تەنها هاوپەیمانیی کوردستانە.\nئاشکرایە هەر پڕۆسەیەکی هەڵبژاردن کە دەکرێ، ئامانجەکەی بۆ گۆڕانکارییە و ئەو گۆڕانکارییانەش بە حزب و قەوارەی بەهێز دێتەدی کە توانای تێپەڕاندنی قەیرانەکانیان هەبێ، لەو سۆنگەیەشەوە یەکێتی لەگەڵ بزوتنەوەی گۆڕاندا هاوپەیمانیی کوردستانیی پێکهێناوە. ئەگەر ئەم هاوپەیمانییە بۆ دانانی خاڵی کۆتا بێ بۆ کێشەکان لەگەڵ بەغدا، بێگومان خاڵی دەستپێک و سەرەتایەکی ئومێدبەخشیشە لە ناوخۆدا بۆ چارەسەرکردنی گرفتەکان و ساڕێژکردنی ئازارەکان، چونکە پڕۆسەی حکومڕانی و باڵانسی سیاسیش لە هەرێمی کوردستان، لە پێناوی زیادکردنی خزمەت و زاڵکردنی ویست و ئیرادەی زۆرینەی هاووڵاتیانی کوردستان بە دەنگ و رەنگە جیاوازەکانەوە دەبێ مۆدێلێکی نوێ لە هەوڵ و تەقەللای لایەنەکان تاقی بکاتەوە کە بە دوور بێ لە تاکڕەویی و میزاجی کەسەکان، لەبەرامبەردا ویست و خواستی زۆرینەی هاووڵاتیانی هەرێم بەهەند وەربگرێت و لە ستراتیژدا ڕەنگ بداتەوە.\nبە دیوێکی تردا دەکرێت بڵێین هاوپەیمانیی کوردستان ، زامنی بەهێزترکردنی سەنگی سیاسیی هەرێمە لە گەڕی دانوستانەکانی نێوان هەولێر و بەغدادا، بێگومانیشین لە ئایندەدا ئەو هەوڵەی یەکێتی و گۆڕان مەرجەعی لەخۆگرتن و کۆکردنەوەی لایەنی تر دەبێت کە یەکێتی بە مەبدەئێکی نیشتمانییەوە لێکتێگەیشتنی باشی لەگەڵیاندا هەیە، لەم روانگەیەشەوە دەتوانین پرسە هەڵواسراوەکان و مادە دەستووریەکان، هەروەها بابەتی بودجە و مووچەی هاووڵاتیانی هەرێم مسۆگەر بکەین و خزمەتگوزارییە گشتییەکان تا ئاستێکی باڵا دەستەبەر بکەین و داهاتوویەکی سەقامگیرتریش بۆ کوردستانیان بەدیبهێنن.\nهەربۆیە ئەم هاوپەیمانییە دەرفەتێکی نوێیە لەبەردەم هاووڵاتیاندا کە دەکرێ بە ئەزموون و سەپۆرتکردنی لەلایەن چین و توێژە جیاوازەکانەوە، زۆرترین کورسی بچنێتەوە، ئەوسا هاووڵاتیان خۆیان دەتوانن پەیامێکی کاریگەری پێ بدەنە لایەنە سیاسییەکانی هەرێم کە تەنها رێگەی پاراستنی دەسکەوتەکانمان و چارەسەری ریشەیی ئاڵەنگارییە دەستوورییەکان و بەدەستهێنانی شایستە سیاسی و ئابوورییەکانی هەرێمی کوردستان یەکڕیزی و هەماهەنگی و هاوپەیمانییەکی کوردستانیی گەرەکە.


Thursday, 04.07.2022, 22:24\nوەڵامێک بۆ سەرۆکی نەوەی نوێ\n1- بەڕای من شاسوارەکەی نەوەی نوێ گلا، چونکە بە هەمان ڕێگەدا غاریدا، کە دوو حزبی گەورەی دیکە پێشتر تێیدا گلان. هەمووان لە زۆنی سەوز و قوڵایی هەولێریش، ساڵانێکی زۆر داوایان لە یەکێتی کرد نەخزێتە نێو هەژموونی پارتییەوە، بەڵام یەکێتی تا پەیماننامەی دەباشان هەر ئەوەی کرد کە پارتی خواستی و جەماوەر نەیخواست، تا لە حزبی ژمارە یەکەوە بوو بە ژمارە سێ و تا ئەو ڕادەیەی نەوەی نوێش رکابەری بکات. گۆڕان بە تینێکەوە هاتە پێشێ و لە یەکەم تاقیکردنەوەی خۆیدا، جەماوەی توڕەی سنوری یەکێتی کردیان بە دووەم گەورەترین حزبی گۆڕەپان، و لە دوا هەڵبژاردنی عێراقیش هەرچییان پێدا بوو لێیان سەندەوە، چونکە کەوتە هەمان قوڕاوی هەژموونی پارتییەوە، کە پێشتر یەکێتی تێکەوت بوو. تا ئەمڕۆش لەو قوڕاوە دەربازی نەبووە.\nئەدی بە چ لۆژیک و بە چ خوێندنەوەیەکی سیاسیتان بۆ داخوازی هەمان ئەو جەماوەرەی، کە یەکێتی کرد بە یەکێتی و دواتر گۆڕانی کرد بە گۆڕان و ئەنجاش نەوەی نوێی دروست کرد، ئێوە بە هەمان ڕێگەی ئەواندا ئەسپی خۆتان تاودا کە ئەویش ڕێگەی سەرخستنی بەرنامە و هەژموونی پارتییە و چاوەڕێی گلەیی و گلان ناکەن!؟\n2- لە بانگەوازەکەی بەڕێزتان بەراوردێکتان کردووە لە نێوان ڕێکەوتنی پارتی و ئەوەی خۆتان لە گەڵ سەدرییەکان، گوایە بۆ ڕووی گلەیی خەڵک و نوخبە لە پارتی نیە و لە نەوەی نوێیە. لێرەشدا من لەو لۆژیکەی ئێوە تێنەگەیشتم یاخود ئەمەش بۆ خۆڵکردنە چاوی جەماوەرە سادە و دڵسافەکەیه کە دوای هەموو دەنگێکی ناڕازی ئەکەون. باشە ئەپرسم ئێمە چی لە ١٧ خاڵی ڕێکەوتنی ئێوە بکەین کە هیچ جۆرە گەرەنتییەکی لە گەڵ نیە و بەڵام ڕاستەوخۆ ئەچێتە خزمەتی جێ بە جێ کردنی ئەو ٢٥ خاڵەی پارتی و ڕێکەوتنی ژێر بە ژێری لە گەڵ سەدرییەکان کە ئێوە کردووتانە بە بیانوو!؟\n3- ئەرێ بە ڕاست نەدەکرا وەکو نەوەی نوێ نەچووبانەتە هیچ ڕێکەوتنێکەوە و چەند پێشمەرجێکی هەڵقوڵاوی دڵی جەماوەرتان تایبەت بکردایە بە نەوەی نوێ و جا هەرچ کوتلەیەکی شیعە یا سوننە، سەدری یان مالکی، کێ پێی ڕازییە ڕێک بکەوتنایە لە گەڵی و کێش پێ ڕازی نەبووایە ئەوا دوو هێندەی دیکە دڵی جەماوەرت ڕادەکێشا و کارت بەم پاڕانەوەیەش نەدەبوو و خۆشت لەو گوومانانە نەدەگلان. بۆ نموونە پێشمەرجی (کاراکردنی مادی ١٤٠و کێشەی پارێزگاری سەپاوی کەرکووک و جیاکردنەوەی بەشە بودجەی هەرێم و مووچە لە کێشە ماڵی و ئابورییەکانی بەغدا و هەرێم و وەرگرتنی گەرەنتی جێبەجێ کردنی ئەم دوو خاڵە لە یەکەم ڕۆژی دەست بە کاربوونی حکومەتی نوێوە...). کە باوەڕ ئەکەم بەم دوو و سێ خاڵە دەتتوانی دڵی جەماوەری ناوچە لە دەست چووەکان و ناڕازی هەرێمیش ڕازی بکەی لە نەوەی نوێ.\n5- ڕۆژێک لە فیس بووکدا نووسیم، کە ئەگەر سزای جەماوەر بکەن بە ١١١ بەشەوە، هەر وەکو کورسییەکانی پارلەمان، ئەوا بە ١ بەش سزای پارتی و بە ١٠ بەشیش سزای یەکێتی و بە ١٠٠ بەشەکەی دیکەش سزای گۆڕان دەدەم. برادەرێک لە کۆمێتێکدا نووسی بووی کە مادام سزای پارتی ئەوەندە کەمە بۆ نابمە پارتی؟ منیش لە وەڵامدا بۆم نووسی کە پارتی لە دوای جیابوونەوەی مەکتەبی سیاسی لە شەستەکاندا، چووەتە خزمەتی بنەماڵەوە تا بە ئەمڕۆ گەیشتووە و ڕاستگۆ بووە لە گەڵ خۆی و جەماوەریش و کورد و کوردستان و سەروەت و سامان و بەها نشتیمانی و ئینسانییەکانیشی ڕاستەوخۆ خستۆتە خزمەتی بنەماڵە و ئەنجا حزبەوە، ئەمەشی هەرگیز نەشاردۆتەوە. بۆیە کەمترین سزا هەڵئەگرێ. بەڵام یەکێتی هات وتی من یەکێتی گەلم ئەوێ، نشتیمانیم نەک خێڵەکی و بنەماڵەیی، لە خزمەتی کوردستان دەبم نەک حزب، بەڵام وردە وردە بوو بە کۆپییەکی کاڵی پارتی، بۆیە سزاکەی قورسترە. گۆڕانیش لە دوای بێ ئومێدی خەڵکی لەو بێ هیواییەی یەکێتی بەخشی، هات وتی من لە هیچیان ناچم بەڵام کەوتە ئەم دۆخەی ئەمڕۆوە کە خۆیشی لە قوڕاوی سیاسی پارتی پێ ڕزگار ناکرێ نەک خەڵکی، هەر بۆیە بەشی شێری سزای بەر ئەکەوێت. نەوەی نوێش لە دوای یەکەم سەرکەوتنی جۆری خۆی، دەستە سیاسییەکەی وەها کەشف بێ و ببێتە هۆی نائومێدی خەڵک لە کاری حزبی و گۆڕانکاری سیاسی، ئەبێ لە داڕشتنەوەی دابەشکردنی سزای گەل چی بەر بکەوێت؟ وەڵامی ئەمە هەڵئەگرین بۆ هەڵبژاردنی داهاتوو، چونکە نەوەی نوێ ئەوەندەی بیانوو داوە بە دەستەوە، کە ڕکابەرەکانی کاری لە سەر بکەن و سیحری بە یەگجاری بەتاڵ بکەنەوە.


دەستبەسەرکرانی لاوێکی ئاوایی “نێ” – چاونیوز\nچاونیوز: هێزەکانی سوپای پاسداران رێگەیان نەدا لە گوندی “نێ”ی ناوچەی مەریوان، رێوڕەسمی رێزگرتن لە گیانبەختکردنی سێ ژینگەپارێزی ناوچەی پاوە، بەڕێوەبچێ و لاوێکی ئەو گوندەشیان دەستبەسەر کرد.\nبە پێێ هەواڵی گەیشتوو بە چاونیوز، بڕیار بوو کە کاتژمێر ٤ی ئێوارەی رۆژی چوارشەممە، ١١ی پووشپەڕی ١٣٩٩، رێوڕەسمێک بۆ رێزگرتن لە سێ چالاکی ژینگەپارێز کە رۆژی یەکشەممەی رابردوو لە کاتی کوژاندنەوەی ئاگری کوێستانی بۆزین و مەرەخێڵی ناوچەی پاوە گیانیان لە دەست دابوو،لە گوندی نێ بەڕێوە بچێ کە هێزەکانی سوپای پاسداران رژانە ناو ئەو گوندە و رێگەیان نەدا ئەو رێوڕەسمە بەڕێوە بچێ.\nسەرچاوەکان باس لەوە دەکەن کە، چەند کاتژمێر پێش کاتی دیاریکراو بۆ ئەو رێوڕەسمە، هێزە چەکدارەکانی کۆماری ئیسلامی گوندەکەیان بە تەواوی گەمارۆ دا و چەند ئۆتۆمبێل لە هێزەکانیشیان ڕژاونەتە ناو گوندەکە. هەر لەم بەینەدا لاوێکی ئەو گوندەیان بە ناوی ” کاوان کەسرایی” تەمەن ٢١ ساڵ و کوڕی ئەبووبەکر دەستبەسەر و بۆ شوێنێکی ناڕوون بەڕی کردووە.\nکاوان، کەسرایی، نێ، مەریوان، دەستبەسەر، چاونیوز\t2020-07-02\nتاگەکانی بابەتکاوان، کەسرایی، نێ، مەریوان، دەستبەسەر، چاونیوز


وەزیری تەندروستی ئیتاڵیا پێشنیازی پشکنینی توێکاری بۆ تەرمی منداڵ\nوەزیری تەندروستی ئیتاڵیا پێشنیازی پشکنینی توێکاری بۆ تەرمی منداڵێك دەکات\nلەلایەن هونەر رێبوار 11/9/2017\nکچێكی چوار ساڵان لە نەخۆشخانەیەکی ئیتاڵیا بە مەلاریا گیان لەدەستدەدات\nوەزیری تەندروستی ئیتاڵیا پێشنیازدەکات پشکنین بۆ تەرمی کچێکی چوار ساڵان بکرێت بۆ دەرخستنی سەرچاوەی تووشبوونی بە مەلاریا دوای ئەوەی دەرکەوت کچەکە سەردانی هیچ وڵاتێكی نەکردووە کە مەترسی نەخۆشییەکەی تێدا هەبێت. هەرچەندە ئیتاڵیا بە وڵآتێك دانانرێت کە مێشوولەی گوێزەرەوەی مەلاریای هەبێت.\nوەزیری تەندروستی ئیتاڵیا دەڵێت تیمێكی شارەزای بوارەکە دەنێرێتە نەخۆشخانەی ترێنتۆ، کە پێیوایە گومانەکان لەسەر کەلوپەل و پێداویستییەکانی نەخۆشخانەکە دروستبوونە، چونکە پێشتر دوو منداڵی دیکەیان بە مەلاریا چارەسەر کردوون، هەرچەندە بەپێی زانستی پزیشكی نەخۆشییەکە ئاسان لەنێوان کەسەکان ناگوازرێتەوە و پیویستی بە گەستنی مێشوولەکە یان گواستنەوەی خوێن هەیە.\nهەروەک تەندروستی ئیتاڵیا ئاشكرایکردووە منداڵەکە هیچ خوێنی وەرنەگرتووە و لەو ژوورە چارەسەر نەکراوە کە منداڵەکانی پێشووتری لێبوون، هەروەها کەلوپەلی یەکجار بەکارهێنان بەکارهاتوون.\nمەلاریا نەخۆشییەکی گوازراوەی کوشندەیە و زۆرتر لەنێو منداڵانی ئەفریقا بڵاودەبێتەوە و هەندێك جار لە ئەمریکای لاتین، بەشێكی ئاسیا و رۆژهەڵاتی نێوەڕاست سەرهەڵدەدات. بەگوێرەی ئامارە فەرمییەکان لە ساڵی رابردوو نەخۆشییەکە زیاتر لە 420 هەزار کەسی کووشتووە و لەم ساڵانەی دوواییشدا بەرپرسانی تەندروستی ئەوروپا چەند حاڵەتێكی جیاوازی نەخۆشییەکەیان تۆمارکردووە.\nنیشانەکردن : مەلاریا\n817 ژمارەی بینین


ئاسایشی راپه‌ڕین ده‌ستگیركردنی 5 كه‌سی راگه‌یاند\nبه‌ڕێوه‌به‌رایه‌تی ئاسایشی راپه‌ڕین رایگه‌یاند، 5 (پێنج) كه‌سیان له‌سه‌ر دو تاوانی جیاواز ده‌ستگیركردوه، 3 (سێ) كه‌سیان له‌تۆڕه كۆمه‌ڵایه‌تیه‌كان هه‌ژماری هاوڵاتیانیان هاككردوه و پاشان هه‌ڕه‌شه‌ی بڵاوكردنه‌وه‌ی وێنه‌یان لێكردون.\nئاوێنه: له‌راگه‌یه‌ندراوێكدا، به‌ڕێوه‌به‌رایه‌تی ئاسایشی راپه‌ڕین راگه‌یاند، له رۆژی 28ی ئه‌م مانگه، به هاوكاری به‌شی ئای تی هێزه‌كانیان توانیان 3 (سێ) تۆمه‌تبار ده‌ستگیر بكه‌ن، دوای وه‌رگرتنی بڕیاری دادوه‌ر دۆسیه‌ی لێكۆڵینه‌وه‌یان بۆ كرایه‌وه به‌پێی ماده‌ی 2 له یاسای خراپ به‌كارهێنانی ئامێره‌كانی په‌یوه‌ندی ڕاگیراون.\nئه‌وه‌شی رونكرده‌وه، تۆمه‌تباران هه‌ڵساون به هاككردن له تۆڕه كۆمه‌ڵایه‌تیه‌كان دواتر به‌هۆی بونی وێنه‌و ڤیدیۆی خێزانی هاكراوان هه‌ڕه‌شه‌یان لێكردون و داوای پاره‌یان كردوه، له‌سه‌ر بڕیاری دادوه‌ر و به‌هۆی نه‌بونی ڕه‌گه‌زی ئه‌منی له كێشه‌كه‌دا دۆسیه‌كه ڕاده‌ستی بنكه‌ی پۆلیسی نه‌وجه‌وانان كرا.\nئاسایشی راپه‌ڕین ئه‌وه‌شی خسته‌ڕو، له‌چالاكیه‌كی دیكه‌ی هێزه‌كانیاندا به هاوكاری بنكه‌ی پۆلیسی چوارقوڕنه توانرا 2 (دو) تۆمه‌تبار ده‌ستگیر بكرێن، به‌بڕیاری دادوه‌ری دادگای لێكۆڵینه‌وه‌ی ڕانیه دۆسیه‌ی لێكۆڵینه‌وه‌یان بۆ كرایه‌وه به پێی ماده‌ی 446ی یاسایی سزادانی عێراقی ڕاگیراون.\nرونیكرده‌وه، هه‌ردو تۆمه‌تباره‌كه، هه‌ڵساون به دزینی ئۆتۆمبێلی جۆری توێتا كڕاون ناسراو به (مه‌لیكه)، له‌سه‌ر بڕیاری دادوه‌ر دۆسیه‌كه هه‌واڵه‌ی بنكه‌ی پۆلیسی نه‌هێشتنی تاوان كرا.


کوردیپێدیا - جیهان ساڵح\n👫 جیهان ساڵح | پۆل: کەسایەتییەکان | زمانی بابەت: 🏳 کوردیی ناوەڕاست\nبە بەرهەمی سروشتی پێشەنگایەکی هونەری کردەوەو لەسەر ئامانجی لە کارەکەی دەڵێت: ئامانجم لە بەکارهێنانەوەی ئەو بەرهەمانە بۆ کاری سروشتی ئەوەیە کە پەیامێک بدەم بە هاوڵاتیان کە ڕێز لە سروشت بگرن.\nدەڵێت: هەر یەک لە کارەکانم پەیامێکی تایبەتی لە پشتەوەیە، بۆنمونە یەکێک لە تابلۆکانم بە دڕک دروست کردووە، وەک ئاماژەیەک بۆ ئەوەی کە دڕک خۆی بەشێکە لە سروست، ئێمە واڕاهاتووین واهەست دەکەین دڕک ئازارمان دەدات، بەڵام ئێمە هێرش دەکەینە سەر ئەو، دڕک لە هەر شوێنێکدا بێت ئەو شوێنە پارێزراوە و دوورە لە خاشاک.\nلە پێشەنگاکەدا 45 تابلۆی نمایشکردووە، ئەو داهاتی ئەو تابلۆیانەی کە دەفرۆشرێن دەدرێتە منداڵانی کەم دەرامەت.\n➕ ئەم بابەتە لەلایەن: (ئەڤین ئیبراهیم فەتاح)ەوە لە: Jun 27 2017 8:40AM تۆمارکراوە\n📷 فایلی وێنە 1.0.3 89 KB Jun 27 2017 8:36PM هاوڕێ باخەوان\n📷 فایلی وێنە 1.0.2 324 KB Jun 27 2017 8:48AM ئەڤین ئیبراهیم فەتاح\n📷 فایلی وێنە 1.0.1 163 KB Jun 27 2017 8:45AM ئەڤین ئیبراهیم فەتاح


قوباد تاڵەبانی لە سلێمانیە .. داوا لە هاوڵاتییان دەکات بە گیانی برایانە هەڵسوکەوت بکەن | PUK CENTRAL COUNCIL\nقوباد تاڵەبانی لە سلێمانیە .. داوا لە هاوڵاتییان دەکات بە گیانی برایانە هەڵسوکەوت بکەن\nپێنج شه‌ممه, كانونی یه‌كه‌م 21, 2017 10:00 pm\nئەمڕۆ قوباد تاڵەبانی جێگری سەرۆکی حکومەتی هەرێمی کوردستان سەردانی شاری سلێمانی کرد و لەگەڵ لیژنەی ئەمنی پارێزگای سلێمانی لە بینای قائیمقامییەتی سلێمانی کۆبۆوە ،بەمەبەستی گفتوگۆکردن لەسەر بارودۆخی ئەمنی شاری سلێمانی.\nلەو بارەیەوە ئاوات محەمەد قایمقامی قەزای مەرکەزی سلێمانی لە لێدوانێکی تایبەت بە ئاڕاستە وتی:ئەمڕۆ جەنابی جێگری سەرۆکی حکومەت بۆ مەبەستی دڵنیابوون لە ئاسایش و ئارامی شار و سەلامەتی گیانی هاوڵاتیان سەردانی قایمقامییەتی شاری سلێمانی کردوو لە نزیکەوە لەگەڵ لیژنەی ئەمنی و هەموو ئەو هێزە ئەمنیانەی کە ئێستا لەناوشاردان کۆبۆوە.\nلەکۆبونەوەکەدا جێگیری سەرۆکی حکومەتی هەرێم داوای لە هەموو لایەک کرد کە بەگیانێکی برایانە هەڵسوکەوت بکەن و چییان پێبکرێت بۆ ئاسایکردنەوەی بارودۆخی شارەکە ئەنجامی بدەن و کارێک نەکەن ببێتە مایەی دروستبونی توندوتیژی و ئاژاوەو زیانگەیاندن بەهەموو لایەک .\nقایمقامی سلێمانی باسی لەوەش کرد لە درێژەی کۆبونەوەکەدا قوباد تاڵەبانی دەستخۆشی لەهەموو هێزەئەمنیەکان کرد کەلەچەند ڕۆژی ڕابردوودا لەشاری سلێمانی زۆر بەرپرسیارانە مامەڵەیان کردووە و\nئومێدی ئەوەی خواست هەمووان هەوڵی زیاتر بدەن بۆ ڕوبەڕوبونەوەی ئەو کێشانەی هاتونەتە ڕێمان\nهۆشیاری لەسەر ئەم بارودۆخە دەدرێت «ئەم شێوازی توند و تیژیه که‌لێنه‌کان زیاتر ده‌کات و دوژمنانی کورد وه‌ک گورگی برسی سه‌ریان ناوه‌ته که‌ل»


کوردیپێدیا - Bazyan\n🏰 Bazyan | پۆل: شوێنەکان | زمانی بابەت: 🏳 Kurmancî - Kurdîy Bakûr\nBazyan, nahiye û bajarokekî bi ser navçeya Silêmanî ya parêzgeha SilêmaniSilêmaniyê (Başûrê Kurdistanê) ve ye.\n2. 👁 بازیان\n➕ ئەم بابەتە لەلایەن: (جوان عومەر ئەحمەد)ەوە لە: Sep 14 2020 11:20PM تۆمارکراوە\n✍ ئەم بابەتە بۆ دواجار لەلایەن: (جوان عومەر ئەحمەد)ەوە لە: Sep 14 2020 11:22PM باشترکراوە


هاوپەیمانییەتی ئامریکا هێرشی کردە سەر هێزەکانی بەشار ئەسەد و ڕێژیمی ئێران\nزایینی: ٠٨-٠٢-٢٠١٨ - هەتاوی: ١٣٩٦/١١/١٩ - ١٧:٢٨ تاران قه‌باره‌ی فۆنت:\nکوردستان میدیا: لە ئەنجامی هێرشی هێزەکانی هاوپەیمانی ئامریکا بۆ سەر هێزەکانی ڕێژیمی ئەسەد و پشتیوانیانی ئەو ڕێژیمە ژمارەیەک لە هێزەکانی ڕێژیمی ئەسەد و ئێران کوژران.\nبەپێی بەیانییەیەک کە لە لایەن هاوپەیمانانی ئامریکا بڵاو کراوەتەوە، لە کاتێکدا کە هێزەکانی ڕێژیمی ئێران کە لە ڕیزی هێزەکانی ڕێژێمی بەشار ئەسەددا دژی ئۆپۆزیسیۆنی ئەو ڕێژیمە شەڕ دەکەن، ویستوویانە بەرەو پارێزگای "دیرالزور" کە لە لایەن یەپەگەوە کۆنتڕۆڵ دەکرێت، پێشڕەوی بکەن، بەڵام ئامریکا بە چڕی هێرشی ئاسمانی کردووەتە سەریان.\nبەپێی ئەو بەیانییە هێزەکانی ڕێژیمی ئێران که له ڕیزی هێزەکانی ڕێژێمی بەشار ئەسەد دان، لە لایەن ئامریکاوە بە چڕی هێرشیان کراوەتە سەر و زیاتر لە ٥٠ چەکداری سەر بە ڕێژیمی ئێران کوژراون.\nهێزەکانی ڕێژیمی ئێران ویستوویانە کێڵگەی نەوتی "کۆنیکۆ گازز و ئەلعومەر" بە دەستەوە بگرن.\nپارێزگای "دیرالزور" کە لە سنووری عێراق نزیکە، یەکێکە لە پارێزگا هەرە دەوڵەمەندەکانی سووریه لە ڕووی سەرچاوەکانی وزەوە.\nلە سەرەتای شەڕی نێوخۆیی سووریەوە، کە لە ساڵی ٢٠١١ـەوە لە نێوان ڕێژیمی ئەسەد و گرووپەکانی ئۆپۆزیسیۆنی ئەو وڵاتە سەری هەڵداوە، زیاتر لە ٣٠٠ و ٧٠ هەزار هاووڵاتی کوژراون و زیاتر لە نیوەی خەڵکی ئەو ڵاتە ئاوارە بوونه، ڕێژیمی ئێران بە هەموو توانایەکیەوە بەرگری لە ڕێژێمی بەشار ئەسەد دەکات و وێڕای دابین کردنی چەکوچۆڵ، شان بە شانی شەڕ دەکات.


جەواد زەریف وەك پایتەختی سێیەم مامەڵەی لەگەڵ سلێمانیكرد\n08:34 - 16/01/2019\nنرخی زێڕ بەشێوەیەكی بەرچاو بەرزبوەوە\nكۆماری ئیسلامی ئێران دەیەوێت قەبارەی بازرگانی لەگەڵ سلێمانی زیاتر بكات\nبایەخی سلێمانی بۆ كۆماری ئیسلامی ئێران تادێت زیاتر دەبێت، هەر ئەوەش وایكرد وەزیری دەرەوەی ئەو وڵاتە هاوشێوەی بەغدا و هەولێر وەك پایتەختی سێیەم لە عێراقدا مامەڵە لەگەڵ سلێمانی بكات، ئێستاش كە ئەو وڵاتە روبەروی سزاكانی ئەمریكا بۆتەوە چاوی لەوەیە قەبارەی بازرگانی لەگەڵ سلێمانی زیاتر بكات.\nبەپێچەوانەی سەردانی وەزیرانی دەرەوەی وڵاتانی تر، كە تەنها دێنە هەولێر، محەمەد جەواد زەریف، وەزیری دەرەوەی ئێران جگە لەوەی سەردانی هەولێری كرد، هاتە سلێمانی و بەشداری كۆڕبەندی ئابوری بازرگانانی سلێمانی و ئێرانی كرد.\nهاتنی زەریف بۆ سلێمانی، هەروا سەردانێكی رۆتین نەبوو، قەبارەی بازرگانی ئەو وڵاتە لەگەڵ سلێمانی هێند گەورەیە كە ناكرێت نادیدە بگیرێت.\nئەوەتا سەركونسوڵی ئەو وڵاتە لە سلێمانی دەڵێت، شارێك نیە لە دونیا هێندەی سلێمانی كاڵای ئێرانی بەكاربهێنێت.\nلەنێوان عێراق و ئێران 11 خاڵی گومرگی هەیە، حەوتیان لە سلێمانین و یەك دانەیان لە هەولێرە\n60% تەواوی ئاڵوگۆڕی بازرگانی نێوان عێراق و ئێران لەرێگای هەرێمی كوردستانەوەیە\nساڵانە قەبارەی ئاڵوگۆڕی بازرگانی سلێمانی و ئێران 2 ملیار و 500 ملیۆن دۆلارە\nهەر كەسێك لە سلێمانی هەزار دۆلاری لە ئاڵوگۆڕی بازرگانی لەگەڵ ئێران بەردەكەوێت.\nئێرانیەكان، تەنها بەو ژمارانەوە ناوەستن، دەیانەوێت قەبارەی ئاڵوگۆڕی بازرگانیان گەورەتر بكەن، وەزیری دەرەوەی ئێران بۆ گەیشتن بەم ئامانجە بەڵێنی گەورەتری بە بازرگانانی سلێمانیداوە.\nبۆ گەشەپێدانی ئاڵوگۆڕ و قەبارەی بازرگانی جەواد زەریف بڕیاریداوە 5 شاری پیشەسازی لە عێراقدا دروست بكات كە دوانیان دەكەوێتە سنوری سلێمانی و گەرمیانەوە و لە داهاتویەكی نزیكدا بیخاتە بواری جێبەجێكردنەوە, بەشێكی دیكەی كۆبونەوە گفتوگۆكانی جەواد زەریف و نوێنەری حكومەت و بازرگانان لە هەرێم تایبەت بووە بە كەرتی گەشتیاری كە هەرێم لە ڕووی ئابوریەوە سودێكی زۆری لێبینیوە بەڵام ئێران رۆتیناتی دروستكردووە و هەرێم داوای چارەسەری گرفتەكەی كردووە.\nئێرانیەكان هەرزوو هەستیان بە بایەخی گرنگی ئاڵوگۆڕی بازرگانی لەگەڵ سلێمانی كردوە، بەڵام ئەوەی وایكردوە ئێستا زیاتر چاوییان لەسەری بێت سزاكانی ئەمریكایە بۆسەر ئەو وڵاتە، كە وایكردوە بەچاوێكی پڕ بایەخترەوە لە عێراق و هەرێمی كوردستان و بەتایبەتیش لە سلێمانی بڕوانن.\n2862 جار خوێندراوەتەوە


بارسێلۆنا مه‌مفیس دیپای كڕیووه ؟ | KurdGoal\nئه‌یلول 15, 2020 12:17 PM\nبارسێلۆنا مه‌مفیس دیپای كڕیووه ؟\nڤیدیۆ:گۆڵی سێیەمی چێڵسی دژی بڕایتۆن\nڤیدیۆ:گۆڵی یەکەمی چێڵسی دژی بڕایتۆن\nبارتۆمیۆ داوایەکی قوورس ئاراستەی مێسی دەکات\nپێرێز ڕیمۆنتادایەکی قوورس بەسەر باڕسێلۆنادا دەکات\nمێسی لەیاریی ڕابردووی یانەکەی جنێوی بەیاریزانێک داوە\nدوایین گۆڕانكاریه‌كانی ماڵی بارسێلۆنا بۆ وه‌رزی نوێ\nڤیدیۆ: لەماوەیەکی کورتدا ناوبژیوان 5 کارتی سوور بەکار دەھێنێت\nڤیدیۆ: گۆڵی یەکەمی مارسیلیا دژی پاریس سانجێرمان\nراپۆرتە رۆژنامەوانییەکان لە ھۆڵەندا ئاشکرای دەکەن، کە ھەردوو یانەی بارسێلۆنا و لیۆن لەسەر گواستنەوەی ممفیس دیپای رێککەوتوون.\nرۆژنامەی دی تێلیگرافی ھۆڵەندی دووپاتی دەکاتەوە، کە ھەموو شتێک بڕاوەتەوە نێوان ئەم دوو یانەیە و تەنھا راگەیاندنی فەرمی ماوە،بەپێی سەرچاوەکە ھەفتەی داھاتوو ئەم یاریزانە لە کامب نۆ پێشکەشی ھاندەران و راگەیاندنەکان دەکرێت.\nئە سەرچاوەیە ئەوەشی ئاشکرا کرد کە دیپای بەبڕی 30 مليون يورو پەیوەندی بەبارساوە دەکات.\nئەم ھەواڵە لەکاتێکدایە، رۆژنامەی SER ھەواڵێکی پێچەوانە بڵاودەکاتەوە و تێیدا ئەوەی خستەروو کە ئەم ھەواڵانەی باس لە پەیوەندیکردنی دیپای بە بارسێلۆنا دوورن لەراستییەوە و ھیچ رێککەوتنێک نەکراوە، ئەگەر چی جۆرێکی گرنگی یانە کەتەلۆنییەکە بە یاریزانەکە ھەیە.\nPrevپێشترڤیدیۆ:گۆڵی سێیەمی چێڵسی دژی بڕایتۆن\nلوقمان عه‌لی\tئه‌یلول 15, 2020\nسەردار جەبار\tئه‌یلول 14, 2020


جیهان – پەڕە 7 – basknet.org\nنرخي نەوت بازاڕەکانی جیھان\nبە ھۆی زیادبوونی ئاستی بەرھەمی نەوتی ئەمریکا، نرخی خاوی برێنت لە بازاڕەکانی جیھاندا، رووی لە دابەزینی کرد. دوێنێ چوارشەممە فەرمانگەی زانیارییەکانی وزەی ئەمریکا رایگەیاندبوو کە ئاستی بەرھەمی وڵاتەکەی لە نەوت لە میانی ھەفتەی رابردوودا، بە ١١ ملیۆن و ٩٠٠ ھەزار بەرمیل لە رۆژێکدا زیادیکردووە. بەو ھۆیەوە لە کاتژمێر ٠٧:٣٣ نرخی …\nپەرلەمانی بەریتانی رێککەوتنی برێکسیتی تێریزا مای-ی رەتکردەوە\nرێککەوتنی برێکسیت- کە سەرۆکوەزیرانی بەرتیانیا تێریزا مای و یەکێتی ئەورووپا پێی گەیشتبوون لەسەر دەرچوون، لە دەنگدانێکی پەرلەمانی بەریتانیادا رەت کرایەوە. لە دەنگدانێکدا لە پەرلەمانی بەریتانیا، رێککەوتنی برێکسیت- کە سەرۆکوەزیرانی بەرتیانیا تێریزا مای و یەکێتی ئەورووپا پێی گەیشتبوون لەسەر دەرچوون، بە ٢٠٢ دەنگی بەڵێ بەرامبەر ٤٣٢ دەنگی نەخێر رەت کرایەوە. دوای …\nئه‌مڕۆ دووشه‌ممه 14ی كانوونی دووه‌می 2019، نرخی نه‌وتی خاوی ئه‌مریكی و نه‌وتی برێنت له بازاڕه‌كانی جیهان به‌م جۆره‌ی خواره‌وه مامه‌ڵه‌ی پێوه‌كرا. نرخی یه‌ك به‌رمیل نه‌وتی خاوی ئه‌مریكا به 50 دۆلار و 2 سه‌نت مامه‌ڵه‌ی پێوه‌ده‌كرێت. هاوكات به‌رمیلێك نه‌وتی برێنتیش به 59 دۆلار و 81 سه‌نت فرۆشرا.\nترەمپ هەڕەشە لە تورکیا دەکات\nسەرۆکی ئەمەریکا دەڵێت ئەگەربێت و تورکیا لە کوردەکانی سوریا بدات، ئەوا بە ئابوری وێراندەکرێت، ئەمەش پاش ئەو هەڕەشە بەردەوامانەی کاربەدەستانی ئەنکەرە لە هێزە کوردیـیەکانی سوریای دەکەن. ترامپ شەوی یەکشەممە لەسەر تویتەرەکەی خۆی نووسیویەتی” کشانەوە لە مێژینەکەی چاوەڕواندەکرا دەستیپـێکرد هاوکاتی ئەوەی ئەو ناوچە بچوکەی بە دەست داعشەوە ماوەتەوە بە توندی لێدەدرێت. …\nئه‌مڕۆ یه‌كشه‌ممه 13ی كانوونی دووه‌می 2019، نرخی نه‌وتی خاوی ئه‌مریكی و نه‌وتی برێنت له بازاڕه‌كانی جیهان به‌م جۆره‌ی خواره‌وه مامه‌ڵه‌ی پێوه‌كرا. نرخی یه‌ك به‌رمیل نه‌وتی خاوی ئه‌مریكا به 51 دۆلار و 70 سه‌نت مامه‌ڵه‌ی پێوه‌ده‌كرێت. هاوكات به‌رمیلێك نه‌وتی برێنتیش به 60 دۆلار و 55 سه‌نت فرۆشرا.\nژمارەیەک موسڵمانی رۆھینگیا ئاوارەی هیندستان بوون\nبەرپرسێک لە پۆلیسی بەنگلادیش رایگەیاند، دەیان موسڵمانی رۆھینگیا دوای ئەوەی لە ھیندستانەوە سنوورداش کران، وەک ئاوارە گەیشتوونەتە بەنگلادیش. بەرپرس لە بنکەی پۆلیسی ئوخیا لە بەنگلادیش، ئەبو خێر لە لێدوانێکدا بۆ ئاژانسی ئانادۆڵو ئاشکرایکرد کە تەنھا لە میانی ھەفتەی رابردوودا، پێشوازیانکردووە لە ٤٨ موسڵمانی ئاراکان کە لەنێویاندا ئافرەت و منداڵ ھەن، …\nئیسرائیل بە دەیان هێرشی سەربازی کردوەتە سەر سوریا\nسه‌رۆك ئه‌ركانی سوپای ئیسرائیل، غادی ئیزنكۆت رایگه‌یاند کە له میانی چوار ساڵی رابردوودا، سوپای ئیسرائیل له سووریا و وڵاتانی دیكه كه ناوی نه‌هێناون، هێرشی بۆسه‌ر هه‌زاران ئامانج ئه‌نجامداوه. له ریپۆرتاجێكیدا بۆ ته‌له‌ڤیزیۆنی كه‌ناڵ2ی ئیسرائیل، غادی ئیزنكۆت رایگه‌یاند، “له میانی چوار ساڵی رابردوودا، هه‌زاران هێرشمان له سووریا و وڵاتانی دیكه ئه‌نجامداوه”. …\nمحەمەد جەواد زەریف سەردانی هەرێم و عێراق دەکات\nوەزیری دەرەوەی ئێران سەردانی عێراق و هەرێمی کوردستان دەکات و لەگەڵ بەرپرسانی هەردوولا کۆدەبێتەوە و چاوی بە هاوتا عێراقیەکەی دەکەوێت. باڵوێزخانەی ئێران لە عێراق لە راگەیەنراوێکدا ئوەی خستەڕوو “ئەمڕۆ یەکشەممە 13ی کانونی دووەمی 2019 محەمەد جەواد زەریف وەزیری دەرەوەی ئێران سەردانی عێراق دەکات. لە ڕاگەیەنراوەکەدا هاتووە “محەمەد جەواد زەریف چاوی …\nئیسرائیل هێرشى ئاسمانی دەكاتە سەر سوریا\nئیسرائیل لە ڕێگەی فڕۆکەوە هێرشی کردە سەر فڕۆکەخانەی دیمەشق و کۆگایەکی سەربازیی ڕوخاند و بەرگری ئاسمانیی سوریاش وەڵامی هێرشەکەی دایەوە. میدیای فەرمیی حکومەتی سوریا لە زاری سەرچاوەیەکی سەربازییەوە بڵاویکردەوە شەوی ڕابردوو چەند فڕۆکەیەکی ئیسرائیل هێرشی ئاسمانییان کردووەتەوە سەر فڕۆکەخانەی دیمەشق. ئاژانسەکە ئەوەشی خستوەتەڕوو هێزەکانی بەرگری ئاسمانیی سوریا وەڵامی هێرشەکانیان داوەتەوە …\nخامنه‌یی: ژماره‌یه‌ك به‌رپرسی ئه‌مریكی تا دوا راده ده‌به‌نگن\nرابه‌ری ئێران، عه‌لی خامنه‌یی ئه‌و به‌رپرسه ئه‌مریكییانه‌ی به “تا دوا راده ده‌به‌نگ” ناوبرد كه پلان بۆ ئه‌وه داده‌نێن سیسته‌می ده‌سه‌ڵاتدارێتی له ئێران بگۆڕن. عەلی خامنه‌یی به بۆنه‌ی ساڵوه‌گه‌ڕی “راپه‌ڕینی هەشتی كانوونی دووه‌می ١٩٧٨” له تارانی پایته‌خت رایگه‌یاند “ماوه‌یه‌ك له‌مه‌وبه‌ر به‌رپرسێكی ئه‌مریكی له‌ناو تیرۆریستان گوتارێكی پێشكه‌ش كرد و گوتی ‘هیوادارم سه‌ری …\nپەڕە 7 of 88« سەرەتا...«56789\t»\t102030...کۆتا »


فشاركردن لە عادل عەبدولمەهدی بۆ پڕكردنەوەی پۆستەكان رەتدەكرێتەوە\nعادل عەبدول مەهدی سەرۆك وەزیران\nفشاركردن لە عادل عەبدولمەهدی بۆ پڕكردنەوەی ئەو وەزارەتانەی بەوەكالەت بەڕێوەدەبرێت رەتدەكرێتەوە و پەرلەمانتارێكی فراكسیۆنی سەوزیش دەڵێت: "سورین لەسەر وەرگرتنی ئیستحقاقی خۆمان لە بەغدا".\nسەبارەت بەدیاریكردنی وەزیرەكانی كابینەی عادل عەبدول مەهدی سەرۆك وەزیران لە هەفتەی داهاتوودا، تەها حەمەدئەمین ئەندامی ئەنجومەنی نوێنەرانی عیراق لە فراكسیۆنی یەكێتی بە رادیۆ نەوای راگەیاند، پرسی تەواوكردنی كابینەی عادل عەبدولمەهدی هەروەكو پێشووترەو هیچ گۆڕانكارییەكی تازە نییە، بەڵام ئێمە وەكو یەكێتی سورین لەسەر ئەوەی پشكی خۆمان وەربگرین كە وەزارەتی دادە، بەڵام تائێستا بەربژێری یەكێتی بۆ ئەو پۆستە بەفەرمی نەگەیشتووە ئێمەو چاوەڕواندەكرێت لە دوای دەستپێكردنەوەی دانیشتنەكانی پەرلەمانی عیراق و گەڕانەوەمان لە رۆژی 18ی ئایاری 2019 قسەی زیاتر لەسەر ئەم پرسە بكرێت.\nسەبارەت بە دروستكردنی فشار لەسەر عادل عەبدولمەهدی بۆ پڕكردنەوەی ئەو پۆستانەی بە وەكالەت بەڕێوەدەبرێن و یەكلایی نەكراونەتەوە، تەها حەمەدئەمین ئەندامی ئەنجومەنی نوێنەرانی عیراق لە فراكسیۆنی یەكێتی بۆ رادیۆ نەوا وتی: "هیچ فشارێك نییە لەسەر حكومەتی عیراق لەوبارەیەوە، فشار لەلایەن كێ وە بكرێت؟ بەنیسبەت یەكێتی نیشتمانی كوردستانەوە پەیوەستین لەسەر داواكاریمان بۆ وەرگرتنی پۆستی وەزارەتێك، سەرجەم پرسەكانیش تەنها بە گفتوگۆ دەتوانین بگەینە ئەنجام.\nوتیشی: "رەنگە تەواو كردنی كابینەی حكومەتی عیراق پەیوەست بێت بە پێكهێنانی كابینەی نۆیەمی حكومەتی هەرێم و دیاریكردنی پارێزگاری كەركوكیش لەو چوارچێوەدایە، بۆیە هەركات حكومەتی هەرێم پێكبهێنرێت لە بەغداش هەوڵی جدی دەدرێت لەوبارەیەوە".


كاری دەیان فەرمانگەی كەركوك و ناوچەكانی تری جێناكۆك راگیراوە، ئەوەش بەهۆی پچڕاندنی ئینتەرنێت بە بریاری حكومەت، بەشێوەیەك لە ماوەی زیاتر لە 100 كاتژمێری رابردوشدا تەنیا دوو كاتژمێر هێڵی ئینتەرنێت كراوەتەوە ئەوەش لە بەرەبەیاندا و بۆ دابەشكردنی موچە.\nحكومەتی عیراق بەهۆی خۆپیشاندانەكانەوە و لە درەنگانێكی شەوی 2ی تشرینی یەكەمەوە تەواوی هێڵەكانی ئینتەرنێتی لە پارێزگاكانی عیراق، كەركوك و ناوچەكانی تری جێناكۆك بڕی.\nبەهۆیەوە كاری تەواوی ئەو فەرمانگانەی سەر بە وەزارەتی ناوخۆن لە كەركوك و ناوچەكانی تری جێناكۆك راگیراون، ئەوەش بەپێی سەرچاوەیەك لە ئیدارەی كەركوك.\nسەرچاوەكە بە (كەركوك ناو)ی وت "كاری فەرمانگەی هاتوچۆ، پاسپۆرت، رەگەزنامە و باری شارستانی، نشینگە، كارتی زانیاریی و كارتی نیشتیمانی و ژمارەیەك فەرمانگەی تر راگیراون".\nبچڕاندنی هێڵی ئینتەرنێت، دوای دەستپێكردنی خۆپیشاندانی ناڕه‌زایی هاوڵاتیانی عیراق هات، كە له سه‌ره‌تای ئه‌م مانگه‌وه له به‌غدا ده‌ستیپێكرد، هه‌رزوو چه‌ند پارێزگایه‌كی تری گرته‌وه و به‌هۆی سه‌رهه‌ڵدانی ئاڵۆزیشه‌وه لانیكەم 1000 كەس كوژران.\nله‌گه‌ڵ فراوانبونی ناڕه‌زاییه‌كاندا، به بڕیاری حكومه‌تی ناوه‌ندی عیراق، هێڵه‌كانی ئینته‌رنێت له چه‌ندین پارێزگای عیراقدا راگیران.\nلە كەركوك و ناوچەكانی تری جێناكۆك، تەنیا بەرەبەیانی شەممە لەسەر یەكشەممە و بۆ ماوەی دوو كاتژمێر 3 بۆ 5 هێڵی ئینتەرنێت گەڕێنراوەتەوە، ئەوەش بەپێی ئیدارەی كەركوك بۆ راكیشانی فۆرمی موچەی ئەو فەرمانبەرانە بووە كە بە كی كارت موچەیان پێدەدرێت.\nهاوكات هەر لەو ناوچانە سیستمی بەشێك لە بانكەكان وەستاوە.


ڤیدیۆ.. قائیمقامی قەزای ناوەندی سلێمانی بۆ حاڵی خەڵك دەگریێت – تۆڕی میدیایی خەڵک\nڤیدیۆ.. قائیمقامی قەزای ناوەندی سلێمانی بۆ حاڵی خەڵك دەگریێت\n2020/03/25 - 11:58 PM\nلەمیانەی بەشداریكردنی بەرنامەیەكدا ئاوات محەمەد قائیمقامی قەزای ناوەندی سلێمانی گریا.\nئاوات محەمەد قائیمقامی قەزای ناوەندی سلێمانی لە میانی بەشداریكردنی لە بەرنامەیەكی كەناڵی ڕووداو لەگەڵ گێرانەوەی باری گوزەرانی هاووڵاتییەك سۆزی زاڵ بوو بە سەریدا و گریا.\nئاوات محەمەد وتی، هاووڵاتییەك پەیوەندی پێوەكردووە كە پەیداكردنی بژێوی ژیانی لەسەر كۆكردنەوە و فرۆشتنی مقەبا بووە، بەڵام لە ئێستادا بەهۆی قەدەغەكردنی هاتوچۆ بۆ ڕێگریی كردن لە بڵاوبوونەوەی ڤایرۆسی كۆرۆنا كارەكەی لەدەستداوە و بژێوی ژیانی سەخت بووە، دوای بەدواداچوون دەركەوتووە كە گوزەرانی ئەو هاووڵاتییە بەوشێوەیە بووە و ڕاستە، (دەستبەجێ فرمێسك لە چاوەكانی هاتەخوارەوە و گریا).\nدواتر ئاوات محەمەد داوای لە سەرمایەداران كرد، بەردەوامبن لە هەوڵە خێرخوازییەكانیان و دەستگیرۆیی هەژاران بە هەماهەنگی لەگەڵ لایەنە پەیوەندیدارەكان و بۆ ئەوەی كەمێك لە سەختی ژیانی ئەو هاووڵاتییە كەمدەرامەتانە كەم بكەنەوە.\nئاوات محەمەدڤایرۆسی كۆرۆناقائیمقامی قەزای ناوەندی سلێمانی\nزانایان هەموو ئومێدیان بە هاتنی هاوینە تا كۆرۆنا ڤایرۆس لەناوبەرێت\nوەزیری تەندروستی، لەبارەی كردنەوەی دەرگای قوتابخانەكان ڕوونكردنەوە دەدات\nتووشبووانی كۆرۆنا لە جیهان لە 62 ملیۆن نزیك دەبێتەوە\nڕێكخراوی تەندروستی جیهانی: بەمزوانە لە كۆرۆنا قوتاردەبین\nوەزیری ناوخۆ: سەرەتای مانگی داهاتوو بڕیار لەسەر دەستپێكردنەوەی پڕۆسەی خوێندن دەدرێت


بەهۆی پێکدادانی نێوان هیندوس و موسڵمانانی هیندستان لانیکەم 37 کەس کوژران - ماڵپه‌ری شایسته\nبەهۆی پێکدادانی نێوان هیندوس و موسڵمانانی هیندستان لانیکەم 37 کەس کوژران\nناونیشان :بەهۆی پێکدادانی نێوان هیندوس و موسڵمانانی هیندستان لانیکەم 37 کەس کوژران\nلەکاتێکدا موسڵمانان لە دەلهی خۆپیشاندانیان دژی یاسای نوێی وڵاتینامە دەکرد، بەهۆی پێکدادانی نێوان هیندوسەکان و موسڵمانانی هیندستان، لانیکەم تاوەکو ئێستا 37 کەس کوژراون و زیاتر لە 200 کەسیش برینداربوون.\nبەهۆی ئەوەی لەکاتی پێکدادان و گرژییەکاندا کارێکی ئەوتۆیان نەکردووە بۆ راگرتنی، پۆلیسی ئەو وڵاتە بەوە تۆمەتباردەکرێت کە تەنیا بینەری کوشتن و بریندارکردنی خەڵک و هێرشکردنە سەر موڵک و ماڵی خەڵک و مزگەوتەکان بووە.\nرەخنە لە نارێندرا مۆدی، سەرۆکوەیرانی هیندستان دەگیرێت کە لەکاتی پێویستدا هەڵوێستی نەبووە و پێشوازیی لە دۆناڵد ترەمپ، سەرۆکی ئەمریکا کردووە لەکاتی ئاڵۆزییەکەدا، رۆژی 26ی شووباتی 2020 دواجار مۆدی بێدەنگیی شکاند و داوای هێوربوونەوەی دۆخەکەی کرد و گوتی "ئاشتی و هەمەچەشنەیی سەنتەری رەوشتمانە".\nهاوکات رەجەب تەیب ئەردۆغان، سەرۆککۆماری تورکیا رایگەیاند، کۆمەڵکوژی دژی موسڵمانانی هیندستان ئەنجامدراوە و گوتیشی "ئێستا هیندستان بووە بە وڵاتێک کە کۆمەڵکوژی تیایدا بەربڵاوە، چ جۆرە کۆمەڵکوژییەک؟ کۆمەڵکوژیی موسڵمانان. لەلایەن کێوە؟ لەلایەن هیندوسەکانەوە".\nئۆپۆزیسیۆنی هیندستانیش دژی تووندوتیژی و ئاڵۆزییەکانە و ئیدانەی بێدەنگیی حکومەتی دەکات.\nجگە لە سوتاندنی مزگەوت لەلایەن هیندوسەکانەوە، بەشێک لە دووکان و شوێنکاری موسڵمانان سوتێندران و زیانی مادییان بەرکەوت.\nخۆپێشاندەران داوا دەکەن یاسای نوێی وڵاتینامە هەڵبوەشێندرێتەوە و بە ئاسانی وڵاتینامە بەو هیندوسانە نەدرێت کە لە وڵاتانی دیکەوە روویان لە هیندستان کردووە.\nئەو یاسایەی موسڵمانان لە دژی وەستاونەتەوە، رێگەدەدات وڵاتینامە بەو هیندوس، مەسیحی و شوێنکەوتووانەی ئایینەکانی دیکە بدرێت کە خەڵکی بەنگلادش، پاکستان و ئەفغانستانن و بەشێوەیەکی نایاسایی لە هیندستاندان، بەڵام ئەو تایبەتمەندییە موسوڵمانان ناگرێتەوە و ئەوەش موسڵمانانی هیندستانی توڕەکردووە.\nهیندستان دووەمین وڵاتی جیهانە لەڕووی ژمارەی دانیشتووانەوە و زیاتر لە ملیارێک و 352 هەزار کەس تێیدا دەژین؛ لەو ژمارەیەش لە 14%یان موسڵمانن و لە 79%یان هیندوسن.\nخۆشه‌ویستانی مالپه‌ری شایسته له لایه‌ن فه‌یسبوكه‌وه سزا له‌سه‌ر مالپه‌ره پۆسته‌كان ره‌ش ئه‌كریته‌وه\nبۆیه له هه‌رچ شوینیكی فه‌یسبوكه‌وه بینه‌ری ئه‌م پۆسته‌ی چه‌ند كۆمینتیكی له‌سه‌ر بكه تا سزاكانی فه‌یسبوكمان\nسوپاسی هاوكاریتان ئه‌كه‌ین


جەمیل بایک لەسەر سیناریۆکانی پەدەکە دژی پەکەکە چی دەڵێت؟ – کوردی – RojNews.News\n24/05/2022 - 3:36:43 pm\nهاوسەرۆکی کۆنسەی بەڕێوەبەریی کەجەکە ڕایدەگەیەنێت، پەدەکە دەیەوێت لەڕێگەی دروستکردنی سیناریۆوە چەواشەکاریی دژی پەکەکە بکات، جگەلەوەش دەستیان بەسەر ماسکدا گرتووە کە گەریلا دژی هێرشی کیمیایی دەوڵەتی تورک بەکاریدەهێنێت، ئەوەش واتای ئەوەیە دەیانەوێت گەریلا بە کیمیایی شەهیدببێت، دەشڵێت: ئەگەر ئەمریکا ئاسمانی عێراق نەکاتەوە تورکیا ناتوانێت بۆردوومان بکات.\nجەمیل بایک، هاوسەرۆکی کۆنسەی بەڕێوەبەریی کۆما جڤاکێن کوردستان-کەجەکە لە میانی بەشداریکردنی لە بەرنامەیەکی ستێرک تیڤی تیشکی خستەسەر سیناریۆیەکانی ئەمدواییەی پەدەکە، کە دژ بە پەکەکە و بەناوی ئەنجومەنی ئاسایشی هەرێمی کوردستانەوە بڵاوی دەکەنەوە.\nهاوسەرۆکی کەجەکە دەڵێت: پەدەکە دەڵێت ‘دەستمان بەسەر ماسكی كیمیایی و هه‌ندێک چه‌كدا گرتووە، كه بۆ په‌كه‌كه نێردرابوون” هه‌موو كه‌س ده‌زانێت كه ده‌وڵه‌تی تورك چه‌كی كیمیایی بەكارده‌هێنێت و په‌كه‌كه‌ش ئه‌و ماسكانه به‌كارده‌هێنێت، واتاكه‌ی به‌م جۆره‌یه، با ئه‌و ماسكانه نه‌گه‌نه گه‌ریلا و هه‌موویان به كیمیایی شه‌هید ببن، ده‌وڵه‌تی تورك ده‌یه‌وێت گه‌ریلا به كیمیایی شه‌هید بكات، گه‌ریلا پاكتاو بكات و به‌م جۆره كوردان پاكتاو بكات، په‌ده‌كه‌ش به‌م هه‌ڵسوكه‌وته‌ی خزمه‌ت به‌م سیاسه‌ته ده‌كات، ئه‌م سیاسه‌ته خزمه‌ت به گه‌لی كورد ناكات، خزمه‌ت به داگیركه‌ران و دوژمنانی گەلی کورد دەکات.\nدەشڵێت: هه‌روه‌ها هه‌واڵێكی تریان بڵاوكرده‌وه، گوایه هه‌ندێک لایەنگری په‌كه‌كه ویستوویانه به‌نداوی دهۆك بته‌قێننه‌وه و به چه‌كه‌وه دەستگیریان کردوون، دوای ڕۆژێک ئاشكرابوو كه ئه‌و كه‌سانه‌ی هێناویاننه سه‌ر ته‌له‌فزیۆن و قسه‌یان پێكردوون، پێشمه‌رگه‌ی خۆیانن، هه‌ندێكیان چه‌ته‌ی ڕۆژ بوون، هه‌ندێكیشیان له‌ناو خۆیاندابوون، به جلی سه‌ربازیی خۆیانه‌وه ئاشكرابوون، مرۆڤ هه‌واڵی درۆ ده‌كات به‌ڵام به‌و جۆره نایكات، بۆچی ڕووده‌كه‌نه ئه‌و هه‌واڵه درۆیینانه‌ن و ئه‌و شێوازه چه‌په‌ڵانه؟ له‌به‌ر ئه‌وه‌ی ده‌یانه‌وێت هه‌موو كه‌سێك بخه‌ڵه‌تێنن، به‌م جۆره سیاسه‌تی خۆیان په‌رده‌پۆش بكه‌ن و نه‌هێڵن كه ڕاستییەکان ببینرێن.\nبایک بەپێویستیشی دەزانێت، کە په‌ده‌كه ده‌ست له‌و سیاسه‌تانەی هەڵبگرێت و دەڵێت: ئه‌م سیاسه‌ته خزمه‌ت به په‌ده‌كه ناكات، خزمه‌ت به گه‌لی كورد ناكات، ئێمه وتمان بۆ گه‌لی كورد ده‌رفه‌تی مێژوویی هاتوونه‌ته ئاراوه، پێویسته ئه‌نجام به‌ده‌ستبهێندرێت، به خوڵقاندنی یه‌كێتیی گه‌لی كورد ئازادیی ده‌توانرێت به‌ده‌ستبهێنرێت، سه‌رباری بانگه‌وازه‌كه‌شمان په‌ده‌كه له‌گه‌ڵ ده‌وڵه‌تی تورک ده‌جوڵێته‌وه و خزمه‌ت به سیاسه‌تی توركیا ده‌كات، به‌م سیاسه‌تانە‌ی له‌ناو گه‌لی كورد و بادینان و تەنانەت له‌ناو خودی پەدەکەش ڕێزیان له خۆی داماڵی، زیانێكی گه‌وره‌یان به خۆیان و گه‌لی كورد گه‌یاند، ناتوانن په‌كه‌كه پاكتاو بكه‌ن، پێویسته هه‌موو كه‌س ئه‌وه بزانێت.\nبایک لە بەشێکی دیکەی قسەکانیدا ئاماژە بە بێدەنگیی حکومەتی عێراق دەکات بەرامبەر هێرشەکاتی تورکیا و دەڵێت: عێراق لاوازه، هه‌موو كه‌س ئه‌وه ده‌بینێت، زۆر لایه‌ن گوشار ده‌خه‌نه سه‌ر عێراق، ده‌یانه‌وێت له عێراق كاریگه‌رییان هه‌بێت و سیاسه‌تی خۆیان به‌سه‌ر ده‌وڵه‌تی عێراقدا ده‌سه‌پێنن، په‌یوه‌ست به‌و شه‌ڕه‌ی ئێستا له زاپ ده‌كرێت عێراق ده‌نگ هه‌ڵنابڕێت، به‌ڵام لێدوانه‌كان زۆر لاواز بوون، توركیا، په‌ده‌كه و ئه‌مریكا باش ئه‌وه ده‌زانن، ده‌یانه‌وێت سوود له لاوازیی عێراق وه‌ربگرن و ئه‌نجام به‌ده‌ستبهێنن.\nئاسمانی عێراق ئێستا له ژێر كۆنتڕۆڵی ئه‌مریكادایه، ئه‌گه‌ر ئەمریکا نه‌یه‌وێت، فڕۆكه‌كانی ده‌وڵه‌تی تورك ناتوانن بێنه عێراق و باشووری كوردستان، بەڵام ئه‌مریكا ئاسمانی بۆ كردووه‌ته‌وه و فڕۆكه و هێلیكۆپته‌ره‌كانی توركیا ده‌توانن سیخووڕیی بكه‌ن و بۆردوومان ئه‌نجام بده‌ن، ئه‌مه چی نیشان ده‌دات؟ نیشان ده‌دات كه له پشت ئه‌م شه‌ڕه‌وه ناتۆ و ئه‌مریكا هه‌ن.


Home›هەواڵ›ڕۆژهەڵاتی ناوەڕاست›کۆمسيۆنی هەڵبژاردنەکان ئاگادارييەکی بڵاوکردەوە\nکۆمسیۆنی باڵای سەربەخۆی هەڵبژاردنەکانی عێراق رایگەیاند: “ئەو کەسانەی خوازیارن وەک کارمەندی کۆمسیۆن خۆیان تۆماربکەن، ئەوا يەکی مانگی ئاب کۆتا وادەی خۆتۆمارکردنە”، دەشڵێت “پێویستە ئەوانەی فۆڕمی دامەزراندن وەردەگرن لەماوەی سێ رۆژدا فۆرمەکان بگەڕێننەوە“.\nکۆمسیۆنی باڵای سەربەخۆی هەڵبژاردنەکانی عێراق لە راگەیەنراوێکدا بڵاويکردەوە: ئەو کەسانەی خوازیارن وەک کارمەندی سەر سندوق لە کۆمسیۆن ناوی خۆیان تۆمار بکەن، ئەوا پێویستە بە زوترین کات فۆڕمی دامەزراندن لە نزیکترین بنکەی کۆمسیۆن وەربگرن و لەماوەی سێ رۆژدا فۆڕمەکان بگەڕێننەوە.\nبەگوێرەی راگەیەنراوەکە، پێویستە کەسی خوازیار لەگەڵ گەڕاندنەوەی فۆرمەکە وێنەیەک و بەڵگەنامەکانی پێوەبێت.\nبڕيارە مانگی 10ی ئەمساڵ هەڵبژاردنی پەرلەمانی عێراق بەڕێوەبچێت، نوێنەرانی هەريەک نەتەوەيەکگرتووەکان و يەکێتی ئەوروپا و چەندين رێکخراو سەرپەرشتی بکەن.


بەهۆى نەبوونى مۆزەخانەوە مەترسى لەناوچونى شوێنەوارەکانى سۆران هەیە | ROJnews\nبەهۆى نەبوونى مۆزەخانەوە مەترسى لەناوچونى شوێنەوارەکانى سۆران هەیە\nشەممە, 29 ديس 2018 - 12:38\nبەپێى ڕووپێوییەکانى شوێنەوار، لە دەڤەرى سۆران-دا ٨٥٠ ناوچەى شوێنەوارى هەیە و هەتاوەکو ئێستاش زیاتر لە ١٠٠٠ پارچەى شوێنەواریى دۆزراونەتەوە، بەڵام بەهۆى نەبوونى مۆزەخانەوە مەترسى لەناوچوونى ئەو کەرەستە شوێنەواریانە هەیە کە لەسۆران دۆزراونەتەوە ، لەبەر ئەوەى لە شوێنێکى نەگونجاودا هەڵگیراون.\nدەڤەری سۆران لەسەر ئاستى عێراق و هەرێمى کوردستان، بەیەکێک لە ناوچە دەوڵەمەندەکان دادەندرێت لەڕووى شوێنەوارەوە، بەهۆى ئەوەى چەندین ئەشکەوت و شوێنەوارى مێژوویى تێدایە، كە بە شێكیان مێژوویەكەی بۆ سەردەمی چاخی بەردین دەگەرێتەوە، هەروەها ناوەندى ئیدارى میرنشنى سۆران بووە، بەو هۆیەشەوە چەندین قەڵا و شوێنەوارى سەردەمى میرنشینى سۆرانى تێدا ماوەتەوە.\nبەڕێوەبەرایەتی شوێنەواری سۆران هەرچوار شارۆچكەی سۆران و ڕەواندز و چۆمان و مێرگەسۆر دەگرێتەوە\nچەندین ڕێکخراوى بیانى و زانکۆکانى جیهان و چەندین شوێنەوار ناسى ناوخۆیی و دەرەکى کارى هەڵکۆڵین و پشکنینیان ئەنجامداوە لە سنورى سۆران، بەڵام بەهۆى ئەوەى مۆزەخانەیەک نییە پارچە دۆزراوە شوێنەراییەکانى تێدا هەڵبگرن، هەموو پارچەکان لە ژورێکى بچوکى بەڕێوبەرایەتى شوێنەوار سۆراندا هەڵگیراون، بەوهۆیەشەوە مەترسى لەناوچونیان لەسەر دروست بووە.\nشوێنەوار ناسە جیهانییەکان گرنگى بە سۆران دەکەن\nبەپێى سەرچاوە مێژوویەکان لە ساڵانی ١٨٢٧ شوێنەوارناسانی بیانی بۆ لێكۆڵینەوەی زانستی سەردانی دەڤەری سۆران و برادۆستیان كردووە.\nلە ئێستاشدا زانكۆی كامبریج بە پێی گرێبەستێك لەگەڵ شوێنەواری سۆران كاری هەڵكۆڵین بۆ شوێنەوارەكانی دەڤەری سۆران دەكات و لە چەند ساڵی ڕابردووشدا ١٠ یەمین ئیسكە پەیكەری مرۆڤی نیاندەرتاڵ لە ئەشكەوتی شانەدەر دۆزرایەوە دواتر بۆ لێكۆڵینەوە گوازرایەوە بۆ وڵاتى بەریتانیا.\nئیچ قەڵا، یەکێکە لە قەڵا مێژوویەکانى دەڤەرى سۆران و لە ساڵانى ١٨١٣- ١٨٣٦ بارەگای فەرمی میرنشینی سۆران بووە، هەتاوەکو ساڵى ١٩٩٣ قەڵاکە وەک خۆى ماوەتەوە و کەمترین زیانى بەرکەوتووە، بەڵام بەهۆى شەڕى ناوخۆوە زۆرترین زیانى بەرکەوت و بەشێکى زۆرى ئەو قەڵا مێژوویە داڕوخا لە شەڕى ناوخۆدا.\nبەشێکى دیکە لە شوێنەوارەکانى سۆران ئەشكەوتی بەستونە و ئەشكەوتی میركەلۆس ئەشكەوتی شانەدەر-ە، بە کۆنترین ئەشكەوتەكانی جیهان دادەنریت، کە مرۆڤى تێدا ژیابێت، چەندین لێكۆڵینەوەی زانسی لەسەر ئەو ئەشکەوتانە کراوە.\nبڕیارى دروستکردنى مۆزەخانە داراوە و جێبەجێنەکراوە\nلەلایەن حکومەتى هەرێمى کوردستانەوە بڕیاردرابوو، کە ئیچ قەڵا، لەسەر شێوازە مێژوویەکەى نۆژەنبکرێتەوە و بکرێتە مۆزەخانەیەک، بەڵام بەهۆى قەیرانى داراییەوە ئەو بڕیارە جێبەجێنەکرا.\nدلشاد موتەلیب، شوێنەوارناس لە بەرێوەبەرایەتی شوێنەواری سۆران بۆ ڕۆژنیوز قسەی لەسەر کەموکورتییەکانى بەڕێوبەرایەتییەکەیان و نەبوونى مۆزەخانەکرد لە سنورى سۆران و وتى:" كەمی كارمەند و نەبوونى پێداویستی و نەبوونی بینای تایبەت بە بەرێوەبەرایەتیمان و نەبوونی مۆزەخانە، گرفتی بۆدروست كردووین، بەڵام وەك بەڕێوەبەرایەتی شوێنەواری سۆران بەردەوامین لە پشكنین و كاری هەڵكۆلینی ناوچە شوێنەواریەكانی سنورەكەمان و لە ساڵانی ڕابردووشدا بەردەوام تیمی بیانی بۆ كاری پشكنین و شوێنەواری سەردانی دەڤەری سۆرانیان كردووە".\nئەو شوێنەوارناسە داوای لە حكومەتی هەرێم كرد كاربكەن بۆ دروستكردنی ئەو مۆزەخانەیەى کە بڕیار بوو لە سنورى سۆران دروستیبکەن، چونکە بەهۆى ئەوەى پارچە شوێنەوارییەکان لە شوێنێکدا هەڵگیراون، کە لەڕووى کەشوهەواى شوێنەکە و لەڕوى پێوەرە زانستییەکانەوە گونجاو نییە بۆ هەڵگرتنیان، مەترسى لەناوچونیان لەسەرە.\nدڵشاد موتەلیبن ئاماژەى بەوەشکرد، کە ئەگەر مۆزەخانەیەک لە سنورى سۆران دروستبکرێت، ئەوا دەبێتە هۆى ڕاکێشانى گەشتیار بۆ سنورەکە و پەیداکردنى داهات بۆ حکومەت.\nجێی ئاماژەیە چەندین جار چین و توێژەكانی شارۆچكەی سۆران و ڕەواندز داوای نۆژەنكردنەوەى ئیچ قەڵا و كردنی بە مۆزەخانەیان کردبوو، بەڵام حکومەت بەدەم داواکارییەکەیانەوە نەچوو.


كورتيه‌ك لدور په‌يمانگه‌ها ته‌كنيكى يا زاخۆ\nمێژوو: سالا 2002 ێ خالانا وەرچەرخانا زانستبوو بۆ باژێرێ زاخۆ، دەما مزگينى يا ڤەكرنا ئێكەم بنگەهێ زانستى ئەكاديمى هاتيە دان ئەو‌ژى ڤەكرنا پەيمانگەها تەكنيكى يا زاخو بوو وەكو ئێكەم دەزگەهێ خواندنا بلند ل دەڤەرا زاخو ، لسالا (2002-2003) پەيمانگەهێ دەست ب وەرگرتنا ئيكەم گەرا قوتابيان كر.\nديتن : مەرەم ژ ڤەكرنا په‌يمانگه‌هێ بەرهەفكرنا كادرەكێ بسپور و زانستيە د بورارێن جودا جودا دا، هەرديسان سال بۆ سالێ ل دويف پێتڤييا بازارى و ده‌ڤه‌رێ ب كادرێن پسپور پشكێن جودا جودا دهاتنەڤه‌كرن، بمەرما هندێ هەمى ڤالاتيان ب كەسانێن پسپور و خودان زانست وشيان پر بكەت،\nئارمانجا په‌يمانگه‌هێ : په‌يمانگه‌هـ شيايه ل دويف پێتڤييا ده‌ڤه‌رێ د گه‌له‌ك بوارێن جودا وه‌كو (پزيشكى، ته‌كنيكى و كارگێرى) كادره‌كێ ئه‌كاديمى و پسپور به‌رهه‌ڤ بكت و ئه‌ڤ كادره د هه‌ردوو بياڤێن ( كه‌رتێ گشتى و تايبه‌تى ) دا روله‌كێ به‌رچاڤ و كاريگه‌ر ببينت د رێڤه‌برنا ئه‌رك و كاروبارێن ده‌ڤه‌رێدا.\nديسان بەرەوام پەيمانگەهێ هەول دايە، برێكا پەيوەنديان دگەل رێكخرا و زانكو و كومپانيا، قوتابيێ خو ئاشنا بكەت ب تەكنيك و ئامير و زانستێ سەردەم.\nبهەر دوو رێكێن تيورى و پراكتيكى قوتابى وانێن زانستى ل پەيمانگەهێ وەردگريت و بشێوەيێن مەيدانى و كارەكى زانستێ خو تاقى دكەن بمەرەما باشتر پێگەهاندنا ئاستێ قوتابى.\nهەروەسا د بزاڤ و جالاگيێن سالانە يێن پەيمانگەهێ دا بنەما و داب و نەريت و هەستێ نەتەوايەتى بەرز دهێنە نرخاند.\nپشكێن زانستى يێن پەيمانگەهێ:\nپشكێن سپێده‌هيان ( ته‌كۆلۆجيا زانيارى - نه‌خوشه‌ڤانى – په‌ترول – كارگێرى كار - كارگێرى گومرك - چاندنا پاراستى - ته‌كنۆلۆجيا تاقيگه‌هێن نوژدارى )\nپشكێن ئێڤاران ( ته‌كنولوجيا زانيارى - نه‌خوشه‌ڤانى – په‌ترول – كارگێرى كار - كارگێرى گومرك - چاندنا پاراستى - ته‌كنۆلۆجيا تاقيگه‌هێن نوژدارى )\nو هه‌روه‌سا سالانه پشكێن نوى ل دويف پێتڤيا ده‌ڤه‌رێ دهێنه‌ڤه‌كرن.\nستاڤێ په‌يمانگه‌هێ پێكهاتييه ژ:\nدكتۆرا : ( 4 ) ، ماسته‌ر : ( 28 ) ، به‌كالوريوس ( 60 ) ، دبلوما بلند ( 3 )، دبلوم : ( 131 ) سه‌رجه‌مێ ميلاكێ په‌يمانگه‌هێ ( 255 ) فه‌رمانبه‌رن.\nد نوكه‌دا كومه‌كا فه‌رمانبه‌ر و ماموستايێن په‌يمانگه‌هێ به‌رده‌واميێ ب خواندنێ دده‌ن ل نافخۆ و ژ ده‌رڤه‌ى هه‌رێمێ.


پەرلەمان دەستلەکارکێشانەوەی سۆران عومەری پەسەند کرد – کوردی – RojNews.News\n27/07/2020 - 12:26:05 pm\nلە کۆبوونەوەی پەرلەمانی هەرێمی کوردستاندا بە کۆی دەنگ دەستلەکارکێشانەوەی سۆران عومەر پەسەند کرا، پەخشی راستەوخۆ بۆ گواستنەوەی دانیشتنەکەش، ڕاگیرا.\nکۆبوونەوەی پەرلەمانی هەرێمی کوردستان بە ئامادەبوونی وەزیران ناوخۆ، پیشمەرگە، خالید شوانی وەزیری هەرێم بۆ کاروباری دانوستان لەنێوان بەغدا و هەولێر، سەرۆکی دەستەی ناوچە دابڕێندراوەکان و ڤالا فەرید وەزیری کاروباری پەرلەمان، بەردەوامە.\nهاتنی وەزیرەکان بۆ پەرلەمان\nیەکێک لە بڕگەکانی دانیشتنەکە، دەنگدان بوو لەسەر دەستلەکارکێشانەوەی پەرلەمانتاری فراکسیۆنی کۆمەڵ’سۆران عومەر’ و لە کۆی ٨٩ ئەندام، ٥٥ ئەندام بە بەڵێ دەنگیان دا و دەستلەکارکێشانەوەکە پەسەند کرا.\nلە دانیشتنەکەدا، د.ڕێواز فایەق، سەرۆكی پەرلەمانی هەرێمی كوردستان وتی: لەماوەی ڕابردوو ناكۆكیی سیاسیی هەبوو بەداخەوە ناكۆكییە سیاسیەكە هێندرایە نێو پەرلەمان و منیش بوومە بە شێك لە كێشە سیاسیەكان، بۆیە من داوایی لێبوردن دەكەم.\nلە ئێستادا ڕاپۆرتێک سەبارەت بە ناوچە دابرێندراوەکان دەخوێندرێتەوە و دواتر خوێندنەوەی بۆ دەکرێت، بۆ راپۆرتەکە، کە لە كۆبوونەوەی ھاوبەشی لیژنەی كاروباری پێشمەرگە و ناوچە كورستانییەكانی دەرەوەی ھەرێم سەبارەت بە دۆخی ناوچە كوردستانییەكانی دەرەوەی ئیدارەی ھەرێم و ھێرشەكانی چەتەکانی داعش بۆسەر ناوچەكە، ئامادەیان کردووە.\nهەروەها، راپۆرتی ھاوبەشی لیژنەی كاروباری پێشمەرگە، ناوخۆ و ئاسایش و ئەنجوومەنە خۆجێیەكان و پەیوەندییەكان و رەوەندی كوردستانی سەبارەت بەدۆخی ناوچە سنوورییەكان و راپۆرتی لیژنەی تەندروستیی سەبارەت بەپەتای كۆرۆنا دەخوێندرێنەوە.\nهەرچەندە کۆبوونەوەکە ڕاستەوخۆ دەگوازرایەوە، بەڵام لەسەر داوای سەرۆکی پەرلەمان و بە دەنگی ٦٣ پەرلەمانتار، پەخشی راستەوخۆ ڕاگیرا و دانیشتنەکە بە داخراویی بەڕێوەدەچێت.


سام مێندزی دەرهێنەر کاتێک وتی لە پاش "Skyfall" چیتر فیلم دروست ناکەم، ئەمجارە دەڵێت کە بە دڵنیاییەوە بەشی نوێی جەیمس بۆند دروست ناکات، لەکاتێکدا ئەستێرەی فیلمەکەشی هیچ بڕیارێکی لە بارەی کۆتایهێنان بەو زنجیرەیەوە نەداوە.\nسام مێندز دەڵێت کە بەشی نوێی جەیمس بۆند دروست ناکات. ئەو لەچاوپێکەوتنێکیدا بۆ Deadline دەڵێت کە پاش تەواوکردنی Skyfallیش هەمان قسەی کردووە، بەڵام پاش سێ ساڵ لەو فیلمە دەرهێنەر گەڕایەوە و فیلمی "Spectre"ی دروستکرد. ئەو دەڵێت کە ئەم فیلمەی دواهەمین توانیوویەتی زنجیرەکە بەشێوازێکی ئاسانتر کۆتایی پێبهێنێت.\nمێندز دەڵێت، "لە کاتی تەماشاکردنی ئەم فیلمەدا هەست بە کۆتایی هاتن دەکەیت لەکاتێکدا لە Skyfallدا ئەمە هەست پێناکەیت. ئەمەش وایکردووە جیاواز هەست بکەیت. هەست دەکەم ئەمە تەواو کارێکی یاساییە، کە من ئەم گەشتەم کۆتایی پێبهێنم."\nلەکاتی بڵاوکردنەوەی فیلمەکەشیدا دانیاڵ کرەیگی ئەستێرەی فیلمەکانی جەیمس بۆند وتی، "ئاسانترین وەڵام ئەوەیە کە نامەوێت بیر لەوە بکەمەوە لە ئێستادا.. ڕەنگە فیلمێکی تر دروست بکەم، نازانم."


پەیامی کورد ... ئەردۆغان : ماکرۆن تەندرووستی ڕەوانی نییە\nئەردۆغان کاڵای فەڕەنسی قەدەغە و بایکۆت دەکات\nسه‌رۆك كۆماری توركیا ئه‌مڕۆ دووشه‌ممه ١٠ی ئۆکتۆبەری ٢٠٢٠ داوای له هاووڵاتیانی ووڵاته‌كه‌ی كرد، بایكۆتی كاڵای فەڕه‌نسی بكه‌ن، وه‌ك ناڕه‌زایه‌تیه‌ك به‌رامبه‌ر به بێڕێزیكردنی فەڕه‌نسا به‌رامبه‌ر به پێغه‌مبه‌ری ئیسلامی (د.خ).\nڕه‌جه‌ب ته‌یب ئه‌ردۆغان بە جەخت کردنەوەی لە سەر ئەوەی کە ماکرۆن تەندرووستی ڕۆحی و ڕەوانی نییە رایگه‌یاند، "داوا له گه‌لی ووڵاته‌كه‌م ده‌كه‌م و ده‌ڵێم هه‌رگیز به‌رهه‌می فەڕه‌نسی نه‌كڕن و بایكۆتی بكه‌ن".\nسه‌رۆكی توركیا داواشی له سه‌ركرده‌ی ووڵاتانی جیهان كرد، "سته‌می فەڕه‌نسا به‌رامبه‌ر به‌ئائیینە جیاوازه‌كان رابگرن" و ووتیشی، " سه‌رۆكی فەڕه‌نسا پێویستی به چاره‌سه‌ری ده‌روونی هه‌یه و هێرشیان بۆ سه‌ر ئیسلام ده‌ستیپێكردوه و پێویسته رابگیرێن".\nبایكۆتی كاڵای فەڕه‌نسی له‌كاتێكدایه، ئیمانۆئێل ماكرۆن سه‌رۆكی فەڕه‌نسا رایگه‌یاند، درووستكردنی كاریكاتەری به‌هه‌ر جۆرێك بێت له‌سه‌ر پێغه‌مبه‌ر (د.خ) ئاسایی و رێگه‌پێدراوه.


جەننەتی: کەمایەتی‌یە ئاینی‌یەکان لەو ناوچانەی زۆرایەتیی موسوڵمانی لێ‌یە ڕەدی سەلاحییەت بکرێن – چاونیوز\n19ی نیسانی , 2017\tهەواڵ ناردنی کۆمێنت 896 جار سەردانی ئەو بابەتە کراوە\nئەحمەد جەننەتی، دەبیری شوڕای نیگابان لە کۆماری ئیسلامیی ئێران بڕیاری داوە کە دەبێ هەموو کەمایەتی‌یە ناموسوڵمانەکان کە لە ناوچە موسوڵمان نشینەکان خۆیان بۆ هەڵبژاردنەکانی شوڕا پاڵاوتوە، ڕەدی سەڵاحییەت بکرێن.\nعەباسعەلی کەدخودایی، وتەبێژی شورای نیگابان لە وتووێژ لەگەڵ هەواڵدەریی ئیسنادا ئەو نامەیە و بڕیارەکەی جەننەتیی پشتڕاست کردۆتەوە.\nبڕیارەکەی ئەحمەد جەننەتی لە حاڵێک‌دایە کە بەپێی تەبسرەی مادەی ۲۶ی قانوونی هەڵبژاردنەکانی شوڕا ” کەمایەتی‌یە دینی‌یە بە ڕەسمی‌ناسراوەکان لە قانوونی بنەڕەتیی وڵات‌دا دەبێ بەجێی پێبەندبوونیان بە ئیسلام پێبەندی باوەڕ و ئایینی خۆیان بن.” هەروەها بەپێی ئەسڵی چواری قانوونی ئەساسیی کۆماری ئیسلامی ” هەموو قانوون و ڕێوشوێنە مەدەنی، جەزایی، ماڵی، ئابووری، فەرهەنگی، نیزامی، سیاسی‌و غەیری ئەوانە دەبێ بەپێی ڕێوشوێنەکانی ئیسلام بن.”\nشایانی باسە ئەگەرچی لەو بڕیارەی شوڕای نیگابان‌دا ئاماژە بەو ئەسڵەی قانوونی ئەساسی کراوە، بەڵام لە خولەکانی پێشووی هەڵبژاردنی شوڕای شاردا بڕیارنامەی ئاوا بۆ لادانی کەمایەتی‌یەکان و ڕێگری لە بەشداریی ئەوان بەرچاو نەکەوتوە یان ئەوەی بە میدیایی نەکراوە.\nهەڵاواردن، کەمایەتیی ئایینی، هەڵبژاردنی شوڕا\t2017-04-19\nتاگەکانی بابەتهەڵاواردن، کەمایەتیی ئایینی، هەڵبژاردنی شوڕا


بەم نیشانانەدا بزانە كە پیاوه‌كه‌ت لێت بێزارە و دەیەوێت لێت دوور بكەوێتەوە\nهەواڵی / 9/1/2017 1776 جار بینراوە\nلەپەیوەندیی هاوسەریدا زۆر كات كیشە و گرفت ڕوو دەدەن و كەم و زۆر كاریگەرییان دەبێت لەسەر خۆشەویستی و پەیوەندیی نێوان ژن و مێردەكان و هەندێك جاریش ئەگەر كاری پێویست نەكرێت, ڕەنگە درێژ بخایەنێ و دواجاریش بە لێكجیابوونەوە و هەڵوەشاندنەوەی خێزانەكە كۆتایی پێ بێت .\nلەم بەشەدا ڕوودەكەینە خانمان و هۆشیارییان دەدەینێ لەوەی كە ووریای مامەڵە و هەڵسەوكەوتی پیاوەكەی بێ و كارێك نەكات كە پیاوەكەی لێی دوور بكەوێتەوە و هەست بە بێزاری و نیگەرانی بكات لێی, چونكە ئەوكاتە یان شەڕ و شۆڕ و ئاڵۆزی دروست دەبێت, یان كارەكە دەگاتە ئاستی تەڵاق و جیابوونەوە, یانیش پیاوەكە ڕوو دەكاتە خۆشەویستیی ئافرەتێكی تر و بیر لە ناپاكیی هاوسەرگیری, یان هێنانی ژنی دووەم دەكاتەوە .\nئەمانەش چەند ڕەفتار و هەڵسوكەوتێكی پیاوانن, كە نیشانەن بۆ بێزاریی پیاوەكەت و دووركەوتنەوەی لێت :\n1 / هەمیشە سەرزەنشتت دەكات\nهەركات هەستت كرد كە پیاوەكەت زۆر لۆمە و سەرزەنشتت دەكات, ئەوە بزانە كە زۆر لێت بێزار و نیگەرانەو ڕەفتارەكانت تەواو بێزاری كردووە, بۆیە بەزوویی مامەڵە و هەڵسوكەوتەكانت بگۆڕە و خۆت چاك بكە .\n2 / ڕێــز نەگرتنت وەك جاران\nئەمەش نیشانەیەكی تری بێزاریی پیاوەكەتە لێت , كە وەك جاران ڕێزت ناگرێ و بەدەم داواكارییەكانتەوە نایات, یان بەبێزاری و بێگارییەوە بۆتی دەكات .\n3 / توندبوونی لەگەڵ منداڵەكاندا\nتوند و خراپ مامەڵەكردنی پیاوان لەگەڵ منداڵەكانیدا بەزۆری نیشانەی بێزارییەتی لەژنەكەی , بەڵام بە منداڵەكانی دەردەبڕێ و پێی وایە كە ئەگەر ئەوان نەبوونایە, ئەو ئاسانتر دەیتوانی دەست لەو ژنە بەربدات و لێی جیا ببێتەوە, بۆیە كە داخی ژنەكەی بە منداڵەكانی دەردەبڕێت .\n4 / زۆركات حەز دەكات بە تــەنــهــا بێت\nهەركات هەستت كرد كە پیاوەكەت هەمیشە حەز بە تەنهایی دەكات, بۆ نوستن و سەیر كردنی تەلەفزیۆن و چوونە دەرەوە, بزانە كە ئەوە نیشانەیەكی مەترسیدارە لەسەر تۆ, چونكە لێت بێزار بووە و نایەوێ لەگەڵت دابنیشێ و لێت بێ ئومێد بووە .\n5 / هیچ هەنگاوێك بەرەو ئاشت بوونەوە نانێت\nهەركات هەستتكرد كە پیاوەكەت بەتەنگ كاروباری ماڵەوە نیە و بەهەموو شتێك توڕە دەبێ و ڕێنمایی و ئامۆژگارییەكان كاری تێناكەن, ئەوە بزانە كە نیازی جیابوونەوەی هەیە و گەیشتووەتە ئەوپەڕی بێزاری و دڵ شكانی لێت, هەوڵ بدە ڕاوێژ بەپسپۆڕێكی خێزانی بكەیت و هەرچۆنێك بووە ئاشتی بكەرەوە و ئەو مامەڵە و ڕەفتارانەشت كە بووەتە هۆی ئەو بێزارییەی لێت, وازی لێ بهێنە و دووبارەیان مەكەرەوە .\n6 / حەزی بەكاری سێكسی نیە و داوای ناكات\nلەكۆتا خاڵدا باس لەوە دەكەین كە هەركات هەستت كرد پیاوەكەت حەزی بە سێكس كردن نەماوە لەگەڵتا و وەكو جاران داوای ناكات, ئەوە بزانە كە پەیوەندیەكەتان لەدوایین پلەی مەترسی و داڕووخاندایە, بە پەلە هەنگاو بنێ بۆ چارەسەر كردنی .


ئاسۆی دارئەرخەوانی هونەر شاسواری هونەر و ئەدەب - بنکەی روناکبیریی گەلاوێژ :: Gelawej\nئاسۆی دارئەرخەوانی هونەر شاسواری هونەر و ئەدەب\nبه‌داخه‌وه ئه‌مڕۆكه یه‌كه‌م ساڵیادى كۆچى ناواده‌ى ئه‌كته‌ر و پێشكه‌شكارێكى به‌تواناى كورد كاكه (ئاسۆ عومه‌ر سواره)یه، له‌م رۆژه خه‌مناكه به‌پێویستى ده‌زانم كه‌مێك له ژیان به‌رهه‌مه‌كانى بۆ خوێنه‌ران بخه‌مه‌ڕوو.\nكاكه ئاسۆ ناوی تەواوی (ئاسۆ عومەر محه‌مه‌د)ه له رۆژى 18/2/1964 لەگەڕەکی ئیبراهیم پاشا لەشاری سلێمانی لەدایکبووە، بنەماڵەکەشی لەدوای بومەلەرزەکەی ساڵی 1946 لەشارۆچکەی پێنجوێنەوە هاتوونەتە سلێمانی و قۆناغەکانی خوێندنی لەشاری سلێمانی تەواوکردووە، به‌جۆرێك قۆناغی سەرەتایی لە خوێندنگه‌ى مەحوی بووە و قۆناغی ناوەندی لە خوێندنگه‌ى ناوەندی کاژاو ته‌واوكردووه، قۆناغی ئامادەیشی لە خوێندنگه‌ى ئامادەیی سڵاحەدین ته‌واوكردووه، دوابه‌دواى خوێندنى ئاماده‌یى بەشی گەنجینەکانی پەیمانگای کارگێڕی له شارى بەغداد تەواو کردووە.\nهەر لە قۆناغی سەرەتاییەوە تێکەڵ بەکاری هونەریی بووە، ساڵی 1972 کاتێک خوێندکاری پۆلی سێیەمی سەرەتایی بوو بەهرەی هونەری تێدا بەدیکراوە و لەلایەن سێ مامۆستایەوە کە شانۆکار بوون بەشداریان لە چالاکی خوێندنگاکەی پێکردووە.\nساڵی 1979 لەقۆناغی ناوەندیدا لە تەمەنی (15) ساڵیدا چووەتە تیپی هونەری لاوانی سلێمانی، کە لەهەمان ساڵدا فێستیڤاڵێک لەشاری هەولێر سازکرا بە شانۆگەری (دڵدارانی باران) بەشداریان لە ڤێستیڤاڵەکەدا کردبوو کەتێیدا ئاسۆ عومەر ڕۆڵی ئەکتەری سەرەکی بەناوی (سوارە) تیادا گێڕاوە و ئەو ناوەش بووبە نازناوێک لەپاشکۆی ئاسۆ عومەر.\nله ساڵى 1983 بەشى گەنجینەکانى پەیمانگای کارگێڕى بەغدا تەواو کردووە، پاش بەکۆتاهێنانی قۆناغەکانی خوێندنی ساڵی (1984) لەنێو شاردا کاریکردووە، ئاسۆ عومەر خولیایی نواندنی لەقۆناغی سەرەتاییەوە لا درووستبووە، دەستپێکی کاروانی نواندنی دەگەڕێتەوە بۆ شانۆگەریی (دیوەخانی وەیس) لەنوسین و دەرهێنانی / عومەر عەلی ئەمین.\nله ساڵی (1972-1973) لەگەڵ تیپی نواندنی لاوانی سلێمانی بەشداری چەندین بەرهەمی هونەری کردووە.\nبەشێک لە بەرهەم و بەخششە هونەریەکانی بریتین لە:\n(گەردەلوول بەشی 1_2، گەرمیان و کوێستان، ڕەباب، وەسێت نامە، خانەکەی حاجی ئاغا، ژانی گەل، باڵندەی باشور، دیوەخانی وەیس، ماڵێکی هەژار، زەرفی شین، دایکی فەڵەستین، وەرزی سەرهەڵدانی فەرهاد، تەنیا کەوش لەپێکردنەوە حساب نییە، هاوڕێیان، دڵدارانی باران، ڕەشبەڵەک لەسەر ئاوازی مەرگ، پێکەنینی ژووری دادگه، بەرگە ئەفسووناویەکەی پاشا، شارەوانی، ڕووبار، شەرەفی شارێ، بەندیی و شێتخانە، تەنەکە، بایتی بابا، ئەو پیاوەی دووجار مرد، فەرهاد بەدوای جەژنا وێڵە) چەندینی دیکە، كه درامای چپەی ڕابردوو بەدواین کاری هونەری ئاسۆ عومەر دێتە هەژمار، لەپاڵ هونەری نواندن /گۆرانی گووتووە خاوەنی 6 تراکی کورتە، لە 19/ 7/ 1995 بەبۆنەی یادی ڕاپەڕینی پێنجوێنەوە ڤێستیڤاڵێکی هونەری سازکردووە ماوەی سێ ڕۆژی خایاندوو و خۆشی سەرپەرشتی کردووە..\nهەر زوو تێکەڵ بە نووسین دەبێت و چەندین وتاری نوسیووە، هەروەها ئەلبوومێکی وێنەداری بە ناوی مەملەکەتی گوڵەزەردەوە، دەربارەی شارۆچکەی پێنجوێن بڵاوکردووەتەوە. کتێبێکیشی بە ناوی (سلێمانیی و خاکی) نوسیووە کەلەماوەی ڕابردوودا بەچاپ گەیانرا ئەمە بەدەر لەوەی شانۆگەریەکی بەناوی شکۆ نوسیووە خاوەنی چەندین نوسراوی دیکەیە، هەروەها چەندین چیرۆکی لە گۆڤارەکاندا بڵاوکردووەتەوە، لەوانە:\nسەرزەنشت / ساڵی 1983.\nچەن تابلۆیەکی جیاواز / ساڵی 1984.\nئیشارەت / ساڵی 1985.\nگەڵاگوێزەر / ساڵی 1986_ 1987.\nلەپاڵ کاری نواندن پێشکەشکاری چەندین پڕۆگرامیش بووە لەوانە:\nلەساڵی 1997 - 1998 وەک ئامادەکار و پێشکەشکار لە تەلەفزیۆنی گەلی کوردستان بەرنامەیەکی لەجۆری پێشبڕکێی و گاڵتەگەپ پێشکەشکردووە..\nپاشان هەر لەتەلەفزیۆنی (گەلی کوردستان) بەرنامەی (شارەوانی) پێشکەش کردووە وەک ئامادەکار و پێشکەشکار..\nساڵی 2013 پێشکەشکاری بەرنامەی (زۆران زۆنگ)بووە بەرنامەکە لەجۆری پێشبڕکێ و گاڵتەوگەپ بووە..\nلەچەندین دەزگا و فەرمانگە و ڕێکخراوەکاندا وەک ئەندام کاری تێداکردووە لەوانە:\n1- یەکێتی نیشتیمانی کوردستان\n2- سەندیکای هونەرمەندان\n3- کۆمەڵەی زیندانیانی ڕامیاریی\n4- بنکەی روناكبیریى گەلاوێژ\n5- بەڕێوەبەرایەتی ڕۆشنبیریی و هونەریی سلێمانی\n6- دەزگای میدیای کوردسات / ئامادەکار و پێشکەشکار\n7- سەندیکای هونەرمەندانی عێراق\nلە یەکەمین جەنگی کەنداودا ساڵی(1980 -1988)\nلەساڵی (1984 - 1985) لە (محاویل)ی سەر بە شاری (حیللە) سەربازبووە.\nبۆ جاری دووەم لە نێوان ساڵانی (1989-1990)، لە (کەرکووک) سەربازبووە.\nکاتێ ڕژێمی بەعس پەلاماری (کوەیت)ی داوە و داگیریکردووە ساڵی (1990) بۆ سنووری نێوان (عێراق) و (کوەیت) گوێزراوەتەوە و تا ساڵی (1991)، لە دوورگەی (بۆبیان) ماوەتەوە پاشان کاتی ڕاپەڕینەکەی بەهاری ساڵی (1991) بەیەکجاریی گەڕاوەتەوە.\nخەباتی ڕامیاری کوردایەتی\nلە ساڵی 1984 پەیوەندنی کردووە بە ڕیزەکانی (ی، ن، ک) ماوەیەک لەوێدا کاریکردووە پاشان لە 27 / 1/ 1986 گیراوە ماوەی 26 مانگ سزای زیندانی کردنی بەسەردا سەپێنراوە. کە 13 مانگی لە زیندانەکانی سلێمانی و 13 مانگی دیکەشی لە زیندانی ئەبوغرێب بەسەربردووە، لە سەر هەڵوێستەکانى چەندین جار روبەڕوى ئەشکەنجەدان بۆتەوە و فەرمانى لەسێدارەدانى بۆ دەرچووە ڕۆژی 3/ 10/ 1988 لەزیندان ئازاد کراوە و دوای ئەوەی لە زیندان ئازاد بووە لە شارەکانی بەغدا و سلێمانی لە چاپخانەیەک کاریکردووە پاشان بۆ ماوەیەک لەشاری سلێمانی لە دووکان و چێشتخانەکاندا کاری کردووە..\nكاكه ئاسۆ لە رۆژى 18/3/1990 لەگەڵ خاتوو بەیان یوسف هاوسەرگیرى کردووە و باوکی کوڕ و کچێکە بەناوەکانى (کاژین و سۆلین)، له‌ماوه‌ى ته‌مه‌نى خۆیدا چه‌ندین ئه‌ركى دڵسۆزانه راپه‌ڕاندووه، له‌وانه لە ساڵى 1994 وەک فەرمانبەر لە رادیۆى دەنگى زانکۆى سلێمانى دامەزراوە، لە ساڵى 1996 وەکو لێپرسراوى راگەیاندن لە وەزارەتى شارەوانى و گەشت و گوزار دەستبەکاربووە، له ده‌ره‌وه‌ى وڵاتیش خزمه‌تى كردووه لە ساڵى 2000 بۆ 2001 لە مەکتەبى پەیوەندییە نیشتمانییەکانى (ی، ن، ک) لە سوریا کارى کردووە، هه‌روه‌ها لە ساڵى 2001 بۆ 2003 لە نوسینگەى سەرۆکى ئەنجومەنى وەزیرانى حکومەتى هەرێمى کوردستان کارى کردووە، لە ساڵى 2003 بۆ 2005 لە رێکخراوى باواجى بۆ هەڵگرتنەوەى مین وەک لێپرسراوى راگەیاندن و پەیوەندییەکان کارى کردووە، لە ساڵى 2005 لە بەڕێوەبەرایەتى سینەما وەکو ئەکتەر خزمه‌تێكى به‌رچاوى پێشكه‌شكردووه، لە ساڵى 2007 بوەتە بەڕێوەبەرى کارگێڕى بنکەى روناکبیریى گەلاوێژ، دواتریش لە ساڵى 2011 بووەتە ئەندامى دەستەى باڵاى بنکەكه و تا دواجار له ساڵى 2019 بوه‌ته جێگرى بنکەى روناکبیریى گەلاوێژ و لە سەرجەم ڤێستیڤاڵەکان و چالاکییە ئەدەبى و هونەرییەکانى گەلاوێژ ڕۆڵى کاراى هەبووە، لە ساڵى 2012 لە کەناڵى میدیایى کوردسات ئامادەکار و پێشکەشاکار بووە و له‌م روه‌شه‌وه خزمه‌تێكى زۆرى كردووه.\nبه‌داخه‌وه ئه‌م هونه‌رمه‌نده له رۆژێكى وه‌كو ئه‌مڕ‌ۆ لەپێش نیوەڕۆی 7 بەفرانبار ڕۆژی دووشەممە لە 30/12/2019 لە شارى سلێمانى کۆچی دوایی کرد.


گه‌شه‌ى دانیشتوانى هه‌رێم به‌راورد به عێراق كه‌مبۆته‌وه\nهەواڵ / ڕاپۆرت :: 22/07/2018 :: 991 جار بینراوە\n"گه‌شه‌ى دانیشتوان له ساڵى 2006 له هه‌رێم 3.8% بووه" فۆتۆ: حه‌مه‌سور\nبه‌پێى ئامارى وه‌زاره‌ته‌كانى پلاندانانى عێراق و هه‌رێم، رۆژ دواى رۆژ رێژه‌ى گه‌شه‌ى دانیشتوان له عێراق له كه‌مبوونه‌وه‌دایه، گه‌شه‌ى دانیشتوانی هه‌رێمى كوردستانیش به‌راورد به عێراق كه‌متره و ئه‌مه‌ش كاریگه‌رى راسته‌وخۆى ده‌بێت له‌سه‌ر پشكى كورد له بودجه و ژماره‌ى كورسییه‌كانى له په‌رله‌مان، شاره‌زایه‌كى بواره‌كه‌ش له‌وباره‌یه‌وه هۆشدارى ده‌دات.\nهه‌رچه‌نده به‌پێى یاسا كارپێكراوه‌كانى عێراق پێویسته هه‌ر ده ساڵ جارێك سه‌رژمێرى گشتى دانیشتوان ئه‌نجامبدرێت، به‌ڵام به‌هۆى بارودۆخى سیاسى ماوه‌ى 31 ساڵ تێپه‌ڕیوه، به‌ڵام تاوه‌كو ئێستا هیچ سه‌رژمێرییه‌كى گشتى ئه‌نجامنه‌دراوه، وه‌زاره‌تى پلاندانانى عێراقیش رایگه‌یاندووه له ساڵى 2020 سه‌رژمێرى گشتیى ئه‌نجامده‌ده‌ن.\nبه‌پێى ئاماره‌كانى وه‌زاره‌تى پلاندانانى عێراق رێژه‌ى دانیشتوان له عێراق له ساڵى 2003، 25 ملیۆن 627 هه‌زار 362 كه‌س بووه، له‌و رێژه‌یه‌ش چوار ملیۆن و 864 هه‌زار و 241 كه‌س له هه‌رێمى كوردستان بووه، به‌ڵام له كۆتاییه‌كانى ساڵى 2017 رێژه‌ى دانیشتوان له عێراق بۆته 37 ملیۆن و 139 هه‌زار و 519 كه‌س، له‌و رێژه‌یه‌ش 5 ملیۆن و 755 هه‌زار و 43 كه‌سیان له هه‌رێمى كوردستانن، هه‌ر به‌پێى ئاماره‌كان زیادبوونى رێژه‌ى دانیشتوانى عێراق به به‌راورد به هه‌رێمى كوردستان له‌ماوه‌ى ئه‌و 15 ساڵه‌دا زۆر زیاتر بووه.\nهه‌رچه‌نده له ساڵى 2003-ه‌وه پشكى كورد له بودجه‌ى عێراق له‌سه‌ر بنه‌ماى رێژه‌ى دانیشتوان به 17% ده‌خه‌مڵێندرا، به‌ڵام شاره‌زایه‌كى بوارى سه‌رژمێرى ئاشكرایده‌كات، رێژه‌ى دانیشتوانى هه‌رێم له‌ئێستادا بۆته له 15%.\nد. سامى خزر، پسپۆرى بوارى ئامار و سه‌رژمێرى به دواڕۆژى راگه‌یاند، له ساڵى 2003 رێژه‌ى دانیشتوانى هه‌رێم له 18%ه‌ى عێراق بووه، به‌ڵام ئێستا له ئه‌نجامى وردبوونه‌وه له داتا و ئاماره‌كان رێژه‌كه بۆته 15.4%، ئه‌وه‌ش به‌پێى داتاكانى به‌رپرسانى وه‌زاره‌تى پلاندانانى عێراق.\nوتیشى، به‌پێى پێشبینییه‌كانى وه‌زاره‌تى پلاندانانى عێراق رێژه‌ى دانیشتوان عێراق له ساڵى 2022، 43 ملیۆن و 17 هه‌زار كه‌س تێپه‌ڕده‌كات، هه‌رێمى كوردستانیش ده‌بێته شه‌ش ملیۆن و 445 هه‌زار كه‌س، به‌مه‌ش رێژه‌ى دانیشتوانى هه‌رێم بۆ له 14.9%ى كۆى دانیشتوانى عێراق كه‌مده‌بێته‌وه.\nله خولى یه‌كه‌مى په‌رله‌مانى عێراق له ساڵى 2005، رێژه‌ى كورسییه‌كانى كورد له كۆى 275 كورسى 58 كورسى بوو، له خولى دووه‌م له ساڵى 2010 سه‌ره‌ڕاى زیادكردنى كورسییه‌كان بۆ 325 ژماره‌ی كورسییه‌كانى بووه 57، له ساڵى 2014 له كۆى 328 كورسى كورد 61 كورسى هه‌بووه، له ساڵى 2018 له كۆى 328 كورسى به‌پێى پێشبینییه‌كان ژماره‌ى كورسییه‌كانى ده‌بێته 59 كورسى.\nسامى خزر، ئاماژه‌به‌وه‌شده‌كات، به‌پێى پێشبینییه‌كان له‌گه‌ڵ زیادبوونى ژماره‌ى كورسییه‌كان له ساڵى 2022 له 328 كورسى بۆ 430 كورسى، ئه‌وكات ژماره‌ى كورسییه‌كانى كورد له 64 كورسى تێپه‌ڕناكات به‌هۆى ئه‌و گه‌شه خێرایه‌ى له رێژه‌ى دانیشتوانى پارێزگاكانى دیكه‌ى عێراق رووده‌دات، ئه‌مه‌ش هه‌ڕه‌شه‌یه له‌سه‌ر پێگه‌ى كورد له په‌رله‌مان عێراق.\nبه‌پێى ئاماره‌كانى وه‌زاره‌تى پلاندانانى حكومه‌تى هه‌رێم گه‌شه‌ى دانیشتوان له ساڵى 2006 له هه‌رێمى كوردستان 3.8% بووه، به‌ڵام له‌گه‌ڵ گه‌شه‌كردنى ئابوورى له ساڵى 2010 بۆته 2.8، له ساڵى 2011 و 2012 بۆته 2.7 له ساڵى 2013 بۆته 2.6، له كۆتاییه‌كانى ساڵى 2017 بۆته 2.5، پێشبینیشده‌كرێت رێژه‌كه بۆ ساڵى 2020 ببێته 2.2، له‌كاتێكدا رێژه‌ى دانیشتوان له عێراق له‌ئێستادا بۆته 2.6، له ساڵانى رابردووش 3% بووه.\nهه‌ر به‌پێى ئاماره‌كان رێژه‌ى منداڵبوون له هه‌رێمى كوردستان به به‌راورد به چوار ساڵى رابردوو رووى له كه‌مبوونه‌وه كردووه به‌شێوه‌یه‌ك له ساڵى 2014 ژماره‌ى له‌دایكبوون 181 هه‌زار منداڵ بووه، به‌ڵام له ساڵى 2017 ئه‌و ژماره‌یه كه‌مبۆته‌وه بۆ 165 هه‌زار.\nبه‌پێى ئاماره‌كانیش له كه‌مبوونه‌وه‌ى رێژه‌ى منداڵ پارێزگاى سلێمانى له پله‌ى یه‌كه‌مدایه و هه‌ولێریش له دواى دێت، به پێچه‌وانه‌شه‌وه له پارێزگاى دهۆك رێژه‌كه زیادیكردوه.\nهه‌ر به‌پێى ئاماره‌كانى وه‌زاره‌تى پلاندانانى عێراق ساڵانه له عێراق زیاتر له 850 هه‌زار كه‌س زیاد ده‌كات.\nسیروان محه‌مه‌د، سه‌رۆكى ده‌سته‌ى ئامارى هه‌رێمى كوردستان بۆ دواڕۆژ وتى، ئه‌و رێژه‌ى دانیشتوانى هه‌رێمى كوردستان به‌پێى پێشبینییه‌كانى ده‌سته‌ى ئاماره بۆ ساڵى 2018 به‌بێ بوونى ژماره‌ى ئاواره و په‌نابه‌ره‌كانى هه‌رێم.\nئاماژه‌شى به‌وه‌كرد، ماوه‌ى چه‌ند ساڵێكه گه‌شه‌كردنى رێژه‌ى نێر و مێ له هه‌رێمى كوردستان و عێراق له یه‌ك ئاستدایه و ئه‌و دوو ره‌گه‌زه وه‌ك یه‌ك له گه‌شه‌كردندان.\nسه‌رۆكى ده‌سته‌ى ئامار ئاشكراشیكرد، رێژه‌ى گه‌شه‌كردنى دانیشوانى هه‌رێم به‌ره‌و كه‌مبوونه‌وه‌یه به‌هۆى شێوازه‌كانى رێكخستنه‌وه‌ى ژیان و نه‌پیتاندنى هێلكه له‌لایه‌ن ئافره‌تان و كه‌مكردنه‌وه‌ى منداڵى دووه‌م.


ڤیدیۆ.. شانۆیی کورسیەکان نمایشدەکرێت\nشانۆیی کورسیەکان پێشتر بەشداری دوو فێستیڤاڵی نێودەوڵەتی کردووە و بڕیارە بچێتە چەندین فێستیڤاڵی نێودەوڵەتی دیکە.\nنەژاد نەجم دەرهێنەری کارە شانۆییەکە بە دیجیتاڵ میدیای ئێن ئاڕتی ڕاگەیاند،" شانۆیی کورسیەکان جگە لە شاری کەرکووک، پێشتر لە دەروەی وڵات بەشداری دوو فێستیڤاڵی نێودەوڵەتی کردووە و بڕیارە بچێتە چەندین فێستیڤاڵی نێودەوڵەتی دیکە.\nوتیشی، چیرۆکی شانۆییەکە باس لە ژن و میردێکی بەتەمەن ئەکات کە لە ئەنجامی بێزاربوونیان لە شەڕ و کوشتارەکانی کۆمەڵگا دەچن لە دوورگەیەک خۆیان گۆشەگیر دەکەن، لەو رێگەیەوە دەیانەوێت پەیامێکی مرۆڤایەتی بگەیەنن بە هەموو دنیا، بۆ ئەوەی بە کۆمەڵگا بڵێن، ئەو ژیانەی کە ئێستا ئێوەی تێیدان ژیانێکی نا ئارامە و کۆتاییەکەشی هیچە و مردنە.\nشانۆیی کورسیەکان نووسینی یۆژین یونیسکۆیە و هونەرمەند نەژاد نەجم کاری دەرهێنانی بۆ دەکات،هاوکات هەریەک لە هونەرمەندان هونەر شەقی و هەوار فارس و سەلام زەنگەنە و مستەفا بەکر وهادی جوانڕۆیی لە کارە شانۆییەکەدا ڕۆڵ دەبینن، بڕیارە کاتژمێر پێنجی ئێوارەی ئەمڕۆ ٢٩ی تشرینی دووم لە هۆڵی کۆمەڵەی هونەرەجوانەکانی کورد لقی سلێمانی، نمایشبکرێت.


وڵاتانی زلهێز نایانەوێ کێشەی کوردو فەڵەستین چارەسەربێت - باسک نێت\nدەستپێك/ هەواڵ/ بزووتنه‌وه‌ی ئیسلامی/وڵاتانی زلهێز نایانەوێ کێشەی کوردو فەڵەستین چارەسەربێت\nوڵاتانی زلهێز نایانەوێ کێشەی کوردو فەڵەستین چارەسەربێت\nشاراوە نییە لە دوای ساڵانی شەستەکانەوە تاکو ئەمڕۆ گەلی غەززەو فەڵەستین هەر ڕۆژەو بە بەهانەیەک زوڵم و ستەمیان لێدەکرێت، بە تایبەت دانیشتوانی شاری غەززە دوای ئەو هەموو غەدرە کە لێیان دەکرێت ناوە ناوە بۆ ماوەیەکی زەمەنی ماوە ئەدەن شێوێنە وێران بووەکان ئاوەدان بکەنەوە بە خێر خوازان و بەرژەوەندیە چیەکانی جیهان وە جار جاریش سەفقەیەکی ئابووریان پێدەدەن بۆ ئەوەی ئەو هەموو ستەمەی کە لێیان کراوە لەبیریان بچێتەوە ئەگینا پەنجا ساڵ زیاترە سوڵطەی فەڵەستینی وەک چاودێر بەشدار دەبێت لە کۆبونەوەکانی UN بە فەرمی دانی پێدانراوە هۆکار چیە ئەو هەموو زوڵمە قەبول دەکرێت گەر دوو بەرەی هێزی جیهانی هەیە بۆ دەسەڵاتدارانی ئیسڕائیل و دەوڵەتی ئەمەریکا بە ئاشکرا بازوی خۆیان دەردەخەن دژ بە گەلی غەززە و فەڵەستین و نواندنی جۆراو جۆر دەکەن هەر بە ئارەزوی خۆشیان کۆتایی بە نواندنەکانیان دێنن ئەم کێشەیە گەر بیانەوێت زۆر بە ئاسانی چارەسەر دەکرێت بەڵام بە داخەوە کێشەی گەلی فەلەصتین و گەلی هەرێمی کوردستان زلهێزانی جیهان و زۆرێک لە دەولەتانی ناوچەکە بۆ بەرژەوەندیەکانی خۆیان ئەم دوو کێشەیە بە چارەسەر نەکراوی هەر وا دێڵنەوە بە حیسابی خۆیان ئەو دوو کێشە وەک داشی دامەیە دێڵنەوە بۆ مانەوەی بەرژەوەندیەکانی خۆیان گەر دۆست و دڵسۆز و خەم خۆری هەردوو گەلی فەڵەستین و گەلی کورد هەیە کۆمەکی و یارمەتی لە گشت بوارەکاندا بگەیەنە دەستی خۆیان ئەوکات دەردەکەوێت بزانن چارەسەر دەبێت یان نا.\nئێمە لێرەوە پشتگیری و هاو خەمی خۆمان بەرامبەر گەلی فەلەستین دەردەبڕین دڵمان لەلاتانە ڕۆژ و شەو نزاو پاڕانەوەمان لە خوای پەروەردگار ئەوەیە کە لەو نەهامەتی و ستەمەی لێتان دەکرێت ڕزگارتان بکات وە مەحکوم و ئیدانەی ئەو ستەمەی دەسەڵاتدارانی جولەکە دەکەین هیوادارین لە زووترین کاتدا ئاشتیەکی سەرانسەری باڵ بکێشێت بە سەر ناوچەکەدا کۆتایی بەو زوڵم و ستەمە ناڕەوایە بێت بەداخەوە زۆر حەیف و مخابن بۆ گشت دەوڵەتە عەرەبیەکان کە تاکو ئێستا نەیان توانیوە ئەو کێشەیە چارەسەرێکی دروستی بۆ بدۆزنەوە.\nنرخی نەوت لە بازاڕەکانی جیهان بەشێوەیەکی بەرچاو بەرزبووەتەوە